
itali smo zajedno Gregorčičeve pjesme. 

V^7 Davno smo već svršili zadnji listak, a još 
f je uviek svezak pred nama raztvoren ostao. 
Nikako se niesmo mogli oteti pjesniku i 
njegovim pjesmam. I onda u jedared bez pripomenka 
kakova — gotovo bez domišljaja — uzeli smo u 
isti ćas tihim tronutim glasom oboje nas ponavljati : 

A ker nikdo ne šteje te, 

Ker ves te svet tepta s nogami, 
jaz ljubim tem srčneje te, 
jaz ljubim tem zvesteje te 
a ljubim te s solzami, — 


Oj mati moja domovina , 
Ijubezen moja ti edina! — 


I nekoliko puta redom morali smo da stihove 
opetujemo. Tada prekine prva ona : 

— Ja se nehote kod ovih rieči na nešto sje- 
ćam. Ovi stihovi bude u meni nekaku spomen. — 

— Bit će — te ste tronuta — kano što 
sam i ja! 

— Jest — jest — al opet — jednako mi 
se čini — ta — čekajte! I jest — eto. Za cielo ■ 

te i Vi nieste zaboravili. Nije tome davno. Znadete 
li, da ste ono prije godinu ili dvie medju pismi po- 
kojnoga Frana našli nekakav svezak — i čitali i 

ste mi ga — ma — nije moguće da ne znate? — 

? ' 

— Jest — sjećam se. One tužne tri pripo- j 

viesti — al ne sjećam im se više naslova. — ■ 

— Čini mi se — i nemaju naslova. Dajte 
— potražite ih — ! Za ovimi stihovi ja moram ^ 

na njih misliti — i baš bih htjela opet ih slušati. !<. 

I ja uzeh tražiti svezak, nu taj put nemogoh i 

da ga uadjem. Ali niesam zaboravio na želje moje 
prijateljice. Tražio sam jednako i poslije. Sada mi 
je — nedavno — došao opet pod ruke, — i ja 
ga predajem svietu. Pisac ostavio — priče svoje, 
tri na broju — bez naslova. A ja sam držao, da n’ 

ih moram onako u bieli sviet poslati, kako su na- 
pisane, da nit smijem naslova dati, niti im je na- j 

slov od nužde, jer su iz života crpane, srcem pi- j 

sane, a ljubavlju prama domovini posvećene! j 

Prva pripoviest. 

(' 1848 — 1855 .). 


f ’a najvišem briegu svega kraja — u zagorskom 
nekom kutu — stoji Bog zna još od kada cr- 
kvica stara i malena, kojoj je patronom : „sveta 
Mati Božja Sedam Žalosti". Nije liepa niti je 
bogata, kamenje joj je ruševno, a crne joj stiene od hra- 
stovih piljenica posve su od crva obtočene. Grede go- 
tovo da su trule. A tek siva daska na krovu! — I 
razbijena je — i izprhla — i svakaka. 

Stoji crkva tako, da se iz sve okolice na sat da- 
leko — i još dalje — vidjeti može. Stari joj iz crnih 
dasaka složeni toranj gleda daleko u sve dolove i na 
sva brda. I kao što on vidi u svaki dolje kut, tako se 
i svačijemu oku prvi pokaže, — te makar da ga je vi- 
djeti kano kakog starog mrkoga deliju, on se opet sva- 
koga veselo i drago doimlje, i svak mu se raduje i 
svatko ga ljubi 

Dakako — ima on zato i zvona — ah — ne go- 
govori uzalud stara priča, da su ih sami angjeli s neba 
nekoč donesli. Jasno a opet tako nježno zamnievaju 
im zvuci, kad ih talasi svježa gorskog zraka pronose 
daleko dolje medju niže brežuljke — u uzahne prodole, 


— dolje u ravnicu k brzomu potoku i k tihim vodam 
crnim, odande još dalje — onamo prieko u lugove, 

— da onda malo po malo sve slabijim titrajem i sve 
manje glasnom jekom zamru negdje tamo u plavoj da- 
ljini — daleko tamo u gustoj staroj šumi podno same 
gore. — Osobito je divno slušati ih rano u zoru ili 
kasno u predvečerje. U predvečerje! — Polusive sjene 
prvoga mraka mekano se razastrle po zemlji i zalebdile 
zrakom, svaka stvarca nejasno kao drkćući treperi i za- 
giblje se, — iz grma pokraj uzka utrenika zadnjiput 
se oglasi obiestni klik vesela kosa, a kano u odgovor 
prviput se tihim zrakom razpline silni akord slavuljeve 
pjesme; — onamo iz blizine sela zavije otegnuto zadnji 
mhk črede, — te se uz pjesmu pastirica kući vraća, — a 
dnevnu sparinu prelije prvi val večernje hladovine, — 
ah — kad k tome još ondje gore na brdu srebreno — 
mironosno — blagozvučno zamniju zvuci „angjeoskoga 
pozdrava" — ah — onda se svačije oko skrene gore 
k staromu tornju i gleda ga zahvalno i blaženo! I ko- 
liko je često bilo mnogim i premnogim za sretnih dana 
djetinstva, da su u talasanju dragih ovih zvukova na- 
slućivali i osjećali dah nebeski i jeku himna angjeoskih 
i arkangjeoskih, gotovo te im je bilo, kanda je eto na 
proletio mimo njih divni angjeo i oni da slušaju štim 
silnih velikih krila tih nebeštana, pak im se djetinske 
oči napolak prestrašeno i bogobojno, napolak znalično i 
požudno podizale gore k modromu lazuru, po kome se 
od časa do časa jedna zviezda za drugom užegla i baj- 
nim svojim svjetlom pozdravila mladu sanjarsku dušu, 
koja je u tome kriesu nazrievala plamene božjih svjetilj- 
njaka i zapadala u bujno maštovanje o sjaju i ljepoti 
nebeskoga priestola. 

Nije istom jednome tako bivalo. Svatko živ u župi 
i daleko još preko medja njenih ljubio je taj glas zvona, 


na starom tornju i ljubio po tome crkvicu staru gore 
na najvišem briegu. Svaka je briga našla tu svoje okrepe, 
svaka žalost svoje utjehe i svaka radost svoje posvete. 
Da je u župljana bilo toliko blaga, koliko ljubavi k crkvi 
sv. Djevice, ona bi za cielo izgledala bila kano crkva 
sv. Kralja u Zagrebu Ovako pak usred siromaštva svoga 
vjernoga stada bila je bez svakoga nakita i bez svakog 
uresa. Tek je imala još iz davnih — davnih vremena 
nekaku divnu sitnu sliku u srebrenu okviru, obasutu 
ervenimi i zelenimi dragulji. Mnogo puta došli bi ne- 
kaki strani ljudi iz dalekih tudjih zemalja, koji su nu- 
djali župniku na stotine banaka i škuda, nu — nikada 
nit je htio svećenik nit su htjeli župljani, da se slika 
proda. 

U to dodje bunovna godina. I domaći gospodin ve- 
liki sudac i gospodin župnik bijahu s dušom i tielom 
rodoljubi. Kad je stigao poslije četvrtog srpnja glas o 
banovoj izjavi i o Bužanovu predlogu, pak o Šrotovu 
daru — onda i sudac Lacković i župnik Baldašević niesu 
više sumnjali, što im je činiti. Stali sakupljati novčane 
prinose, sabirati zlata i srebra, da bude novaca banu 
za sveti narodni boj, a ujedno su uzeli ustrojavati četu 
narodne garde, koja će s banom poći preko Drave. 

U tome dvojakom poslu i jedan i drugi odmah iz 
prvoga kraja dosjetišo se dvojemu. Pomišljali su na 
dragocjenu sliku stare crkve, jer je u istinu bila od ve- 
like vriednosti, „te će se moći od nje same više novaca 
dobiti nego li će iznositi prilozi svega kotara". Zatim 
su pomišljali na domaćega školnika Dragoslavica , da 
ga predobiju za gardu kano adjutanta ili barem straž- 
meštra, jer je nekad služio kod varmegjskih katana i 
kao takav bio vješt jahanju i nekakoj barem vojnoj 
vježbi. Pod konac dakle srpnja — na sam dan sv. Ja- 
kova — zazvone zvona crkvice na briegu oko tri sata 


poslije podne. Neobično je bilo to vrieme zvonjenju. Nit 
je imala biti večernja niti kalji drugi crkveni obred, — 
a za pozdrav angjeoski svakako je prerano, makar da 
i crkveni „šekutor" nije bio čovjek, koji bi se s robskom 
točnosti držao sata. Ljudi su odmah nagadjali, valja da 
je nešto silna. Mislili su najprvo, niesu li opet kobilice 
navalile kano ono prije nekoliko godina, jer na tuču 
niesu mogli misliti kraj posve vedra neba. Onda im do- 
djoše i druge svakojake misli ; — ta u godinah, kad se 
velike stvari pripravljaju, kano da leži nešto u zraku, 
što svakomu sliednjemu daje svakakih slutnja u dušu i 
svakoga nekako uznemiruje. Tako i sada na glas zvona 
gotovo sve povrvi gore na brieg k crkvi te se skupilo 
svieta i naroda, da je bilo pravo čudo gledati. 

Pod lipom, što je pred crkvom stajala, bio je žup- 
nik i uza nj sudac. Prvi bijaše čovjek okrugao i onizak 
s omašnom glavom, sa žarkim sitnim očicama, koje ži- 
vahno i veselo svakud zagledavahu. Dugi smedji kaput 
sa dosta crvenimi gajtani široko je bio razmetnut na jakih 
snažnih grudib. Poradi toga kaputa imao je već nekoliko 
puta neprilika s ordinarjatom pa i samim biskupom, 
koji je mislio, da se svećenik ne bi smio tako odievati, 
ali Baldašević je bio čovjek čvrste volje te je taj „ne- 
prilični" kaput jednako nosio, kao što je i kosu kratko 
rezao još za vremena Alagovićeva biskupovanja, premda 
se onda strogo zahtievala duga preko vrata kosa- 

Sudac Lacković, njegov najbolji prijatelj, bio je po- 
put njega okrugao i nizak. Dobro podhranjeno rumeno 
lice bijaše obraslo dugom smedjom bradom, koja je tek 
oko ustnica prelazila nešto u crvenu boju. Silni debeli 
brkovi takodjer se zalievali u crveno. Na glavi je imao 
taj put ilirsku kapu s uvezenom danicom i polumjese- 
com, smedja surka bijaše bogato obšivena širokimi posve 
crvenimi gajtani i srebrenimi puceti, — prsluka — valjda 


zbog silne žege — - nije imao na sebi, te se vidjela biela 
košulja od vrata do trbuha, i vidio se remen sa crvenim 
pašom, koji podržavaše uzke modre hlače, isto tako ob- 
šivene crvenimi gajtani. Mjesto čizama imao je nizke 
tek do gležanja cipele. Košulja bijaše razkopčana i ovrat- 
nik u perih zlatom obšiven visio je tek onako pod bra- 
dom, a na grudima su virile iz košulje crne dlake gusto 
obraslih prsiju. 

Nešto podalje od njih stajao je učitelj Dragoslavić, 
silna , ljudeskara još i sada, makar da je još prije deset 
godina ostavio svoju kotarsku službu i posvetio se školi. 
Bio je za glavu viši od svega naroda ovdje, imao je 
silan, krupan glas, koji je izlazio iz moćnih prsiju, iz 
široka grla i iz glave, koja se nešto malena ukazivala 
spram ostaloj veličini tiela, nu još je uviek tolika bila, 
da je za svoje šešire morao klobučaru svagda pol cvan- 
cike više plaćati od ostalih ljudi. Župnik i svi ljudi u 
župi silno su mu voljeli. Znao je naime neumorno i 
snažno pjevati sve crkvene pjesme. Osim toga naučio 
se čovjek kano kat'ana dobro dvoriti kod stola. A Bal- 
dašević je bio medju istom zagorskom gospodom najgo- 
stoljubniji. Trebao je dakle svaki dan čovjeka, koji se 
u dvorbu razumije. Župa nije bila doista najlošija, ali 
opet za ,,inoša“ nije donosila. To je onda Dragoslavić na- 
domjestio. Tome svome svojstvu imao je poglavito za- 
hvaliti, daje postao „školnikom", makar da je u čitanju 
i pisanju bio nešto slabiji te se i orguljanju morao tek 
učiti. 

I sad je stajao uz košaru, koja je bila položena 
na klupi i puna bila meda i gibanice. Uz košaru je bilo 
i nekoliko barilaca, kojim je trbuh sav mokar bio od 
vina, što se kod natakanja u pivnici prelilo. Dragoslavić 
bi pogledavao čas na gospodu čas na košaru, i dobre mu, 
nešto mutne oči kano da su htjele jednako pripoviedati, 

koliko li blago sakriva košara i kako će opet biti silna j 

veselja. Na gospodu tek je toliko pazio, e dali ga ne 
će koji zovnuti, da mu natoči čašu, te nije slušao, o 
čem se razgovaraju. Još se manje obazirao na ostali sviet. 

Po koji stariji seljak ili seljački plemić usudio se, da ga 
zapita, što će to biti, nu on se činio gluh i mjesto od- 
govora istom bi širokim ledjima stresao i onda se po- 
sleno prignuo k vinu i košari, tjerajući muhe i ose. 

Kraj toga je bio i u svojoj nutarnjosti silno veseo, jer 
je znao, da je ovo vino ovdje iz bačve, koja je nosila 
kredom napisanu oznaku: „Anno 11.“ — Bilo mu je 
s toga već težko, da se gospoda jednako još razgovaraju 
medju sobom, a ne misle na košaru i čuturu. 

Baldašević je pak upravo počeo na dugo i široko 
pripovieđati Lackoviću o banovu putu po Slavoniji, o 
silnu slavlju, o lopovštinah Hrabovskoga i o nakanjenu ba- 
novu putu u Beč da se sastane s magjarskim ministrom. 

Lacković plane. Počeo je sad latinski govoriti. Malo 
ne svaku izreku prekinuo bi povikom, da će bana gore 
otrovati. Napokon ljutito prekine razgovor i obrati se 
odmah k svjetini. Uzme im pripovieđati sve potanko, što 
u Magjarskoj biva i kako je u pogibelji njihova narod 
nost. Opazio je i sam, da ga sviet nerazumije. To ga 
ponešto smete, a još više razljuti, čisto da je ljude po- 
čeo psovati. Tu priskoči u pomoć Baldašević. Uzeo on 
govoriti. Dakako — tek u početku držao se načina, ko- 
jim je običavao propoviedati. Što dalje, to je sve više 
zapadao u entuzijazam te je i on stao spominjati narodnost, 
slogu Slavjanstva i tako dalje. Seljaci skupa sa Drago- 
slavićem niesu puno razumjeli. Nu pod kraj im reče, o 
čem se radi. 

— Slika nije za crkvu, to vidite i sami. Bog zna, 
kako je zabasala ovamo.? Pak, ja vam to niesam jošte 
nikada rekao, — nije bilo prilike, — slika, čini mi se, nije 

niti sveta. Varoški ljudi ne znadu toga, zato bi ju htjeli 
kupiti. A domovini treba novaca, treba vojske, i naš pre- 
milostivi kralj, ah, on je uz nas, ali ne smije od Ma- 
gjara, da, i njega treba spasti, zato moramo sliku pro- 
dati; i zato sam vas pozvao ovamo, da vam to, dragi 
moji ljudi i prijatelji, objavim. Biskup se ne će protiviti 
prodaji, a gospodin podjašprišt mi je pisao, neka se slika 
proda. — 

I Baldašević mahne rukom u džep, kano da će list 
izvaditi i pokazati ga svjetini. Nu ne izvadi lista, već 
potegne rubac te otare znoj sa tusta, crvena obraza, pa 
odmah nastavi: — Dakle ja ću sliku prodati, novac 
poslat će gospodin veliki sudac „ekscelenciji" banu, a vi, — 
nemojte se ništa plašiti. Naš dobri i.premilostivi kralj 
ne će te vaše ljubavi zaboraviti. Bit će on zahvalan, te 
ćete vi i vaša djeca blagosivljati čas, kad je slika pro- 
dana. Mjesto slike imat ćemo onda crkvu, ah, ne će 
naša sveta mati božja sedam žalosti više biti u siromaš- 
noj svoj koljebi, da, bit će crkva, kano u Bistrici. — • 

Seljaci su šutili, niesu se usudili glasno nit ovamo 
nit onamo štogod reći. Lacković nije istom malo užasne 
poglede bacao na sve strane ! Tek jedan seljački plemić 
stao nešto buncati, ali ga sudac odmah opomene, da je 
„kraljev brat" i s toga da se ne smije protiviti, da se kralju 
pomogne. Baldašević pak počeo već govoriti o nečem dru- 
gom. Tumačio im je o narodnoj gardi. U sredini govora 
sam se prekine. Ćutio je žedju. Namigne Dragoslaviću. 

Ovaj mu taj mah donese pun vrčić vina. 

— Eto, a to će biti naš „laćman" — rekne župnik, 
primajući vrčić Dragoslaviću iz ruku te ga s dobroćudnim 
licem milo i veselo pogleda i potrepta po ramenu. 

— 0, njihova milost dostoji se šaliti, — odvrati 
Dragoslavić. široki obrazi glupo se još više razšire u 
dugi nerazumni smieh i čoyjek dugonja nespretno se 

gornjim tielom zanjiše. Nogama se jednako nešto na- 
mještao, a rukama stao zbunjeno trti po rukavih i po 
stegnu. Nije nimalo još shvatio, što župnik misli. 

Župnik s praznim vrčićem u ruci i mašući posudom 
po zraku nastavio je svoj govor i svečano se obratio 
k školniku. 

— Jest, dragi Štefiću, — poglaviti evo ovdje gospodin 
odmah je na Vas pomislio, da ^ as stavi sebi uz bok u 
četi, koja ide braniti domovinu i kralja. Ovo je za Vas 
velika čast i sreća Svi smo dužni domovini svoj život 
žrtvovati, pa eto i ja, starac, svećenik, i ja ću u gardu. 
Kako onda, te Vi ne biste išli! Tu se, moj dragi, više 
ne pita; banova je zapovied već tu, a Vi ste plemić, 
morate dakle pod pušku, čim ban zove. 

Ah — jao — jao — admodum reverende domine* 

veli se, da su plemenitaške pravice prestale, zašto 
dakle opet — ah — ne — ja imam djece — što će ona ? 

— 0 moj dragi — nebojte se Vi za djecu, — Vi 
ćete kralja braniti, pa ne će on Vaše djece napustit i 
zaboraviti. Pak ne idete Vi sam — svi ćemo pohititi 
pod stieg kraljevine i našega bana. Evo i ova naša braća 
_ sv i _ svi — da se obranimo od lutorana i vragova, 
koji ne će Hrvatsku da priznadu, koji gaze naš jezik 

0 h — mi ćemo im pokazati ! — I župnik morade na 

čas prestati, da obriše znoj sa lica i sa ruku, podsukav 
kod toga rukave malo ne preko lakta. 

— Makar na nas navalile svega svieta čete — na- 
stavi zanosno i vatreno župnik, — mi ćemo im odoljeti, 
ta znat ćemo krv svoju Revati za dom i rod. Jest krv 

— zadnju kapljicu krvi. — 

Ah — gospodine — Vaša milosti — ali ja nie- 

sam za take stvari, — otme se biednome Dragoslaviću 
očajni krik. Pomisao, da ide u »tabor« — u boj — u 

* Vele častni gospodine. 

vatru — posve je uništivala čovjeka. On nije smio da 
nešto dublje uroni u te misli. Uza smeteni, gotovo glupi 
izražaj u licu razvalila mu se usta i razrogačene široke 
oči nosile u sebi pogled nemiran i silno preplašen. Oštri 
okretaj župnikov s cielim licem prema njemu još ga više 
smete i porazi. Od nekada bijaše navikao sliepo mu se 
pokoravati, — a sada — ah — on ne može te ne može; 
kako li pak da mu to kaže odlučno i kako da mu se 
opre i otme ? Bijaše biedniku silno težko oko duše Naj- 
poslije skupi svu energiju i odrešito izjavi, da on ne 
može ni pod koji način da pristupi gardi. — Kako ću 
ja — ta — imam djece i ženu — ah — kud bih ja 
stigao, — i niesam više u tih godinah. — 


Župnik plane silnim gnjevom. „Dakle takav je na- ! 

rod?“ — bolno mu se nadalo duši pitanje. On je sav 
gorio — sav plamtio za prava i za razvoj ovoga naroda; 
bio je uvjeren, da nema žrtve, koje ne bi rado i lake 
duše prinesao za spas i pridignuće naroda i domovine, \ 

on u istinu ne više mlad — on svećenik — pak se j 

odlučio, da ide kano vojnik u boj, — a gle — eto čo- 1 

vjeka, koji godine i godine imade prilike slušati domo- l 

Ijubnih govora i pjesama u njegovu dvoru — pa taj ne ; 

kako dakle istom da ga ti biedni zanemareni j 

seljaci razumiju ? — \ 

Jedan čas sasvim je bio očajan i slab; nu — nije 
uzalud slušao slavnoga Gaja, nije se tek malo ogrijao 
na žarkom ognju ilirskoga entuzijazma, — zato čas, pa 
i on svladao svoj gnjev i svoju slaboću te iznova stao 
slavno i uznosno zboriti 

Ali — Dragoslavić je i poslije toga ostao kod svoga ’j 

odpora. Sudac Lacković gotovo da bi ga bio najvolio 11 

pošteno izlemati. Sve je kipjelo u njem od ljutosti i 
svaki čas morao je da tu uzbudjenost gasi čašicom vina. 

Stidio se on za Dragoslavića, kano plemića. 

„Kakva je kukavica — per amorem Christi — a 
plemenitaš — rekne za se, nu taj mah priznade sam 
sebi, da plemenitaštvo nije za svaki slučaj sigurni znak 
srčanosti, te se sjeti priče o svom otcu, za kojega sh 
pripoviedali, da su ga u napoleonskih ratovih kano majora 
insurekcije dva ili tri puta bili zatekli, kako se je pod 
most ili drugi kaki zaklon sakrio od taneta. Zato mu se 
nešto umekša srce te pristupiv k Dragoslaviću pokaže 
mu dobroćudno lice i petrepta školnika po ramenima. 

— Mirujte — dragi Štefica — ta in fine finali (napokon) 

— nije djavb tako crn kako se slika, — nije to tako, — 
bio je i Vaš — bio i moj otac u ratu — za vrieme in- 
surekcije — bome protiv Francuza i Napoleona — pa r'v 
ipak se obojica vratila sretno ; — što ćete dakle strepiti 

od Magjara, — eto ja ću biti major našoj četi, — pazit 
ću ja, — možda i sudac se prigne školniku k uhu 

— možda ne ćemo ni doći u vatru. — 

— Molim — poglaviti gospodine — sve je pravo, — 
ali ipak — vrag je vrag. — Pa Vaša milosti — ađ- 
modum reverende domine — kako može crkva naša ostati 
bez orguljaša? — 

Župnik mu ništa ne odgovori, jer se oko njega stislo 
nekoliko mladjib vlastelina, što su malo prije došli, nekoliko 
kapelana i domaćih seoskih plemića, kao što i majstora, 
koji su potonji unatoč ljetnoj žezi svi bez razlike imali 
na sebi duge modre kabanice s trostrukimi oplećnjaci 
Time su se htjeli razlikovati od seljaka. 

Došljac silno i razjareno vikahu. Pripoviedahu, da 
prolazeći pokraj Šikarja, dobra Braničevićeva, nadjoše 
ondje cielo družtvo sakupljeno dolje na cesti. Palili su 
ilirske novine i knjižice. — A mi — uzme mlad tust 
jedan kapelan — htjeli smo se učiniti, kao da ne vidimo, 
jer htjedosmo što prije ovamo stići. Ali da — ne će 
Braničević. Uzme nas psovati, da smo ilirska pseta, da 


će i nas i našega bana isto tako spaliti kao što ove 
knjige, da ćemo dobiti batina od Magjara. Bome razpa- 
hsmo se i mi, pa im odvraćasmo, — a oni ne budi lieni 
te hajd — kamenjem na nas. Dakako — mi ih niesmo 
sliedili u njihovoj prostoti, — ja sam gospodu svoju za- 
klinjao — te se udaljismo, — a oni su pucali dapače 
za nami. 

- Eto - kakovi su! Čujte, ljudi, - pale ovi po- 
turice naše knjige, — nazivlju nas pseta, — sad nema 
druge, nego boriti se. „Jezika dar dade nam Bog, Bog 
naš gromoviti, ne smije nam nitko ovo blago ugrabiti !“ 
— i svi, što se oko njega stisli, stanu pjevati: „Oj Iliri 
jošte živi" ! ” J ’ 

U zanosu mahali crven-kapami, - grlili se i cjelivali. 

I kad im je župnik pripoviedao, da stara crkvica svoje 
jedino blago — dragocjenu sliku — polaže domovini na 
žrtvenik, onda onaj isti mladi tusti kapelan, koji je prije 
govorio, izvadi iz džepa sav svoj novac, svoju srebrenu 
lukovicu — izvadi i zlatnu kolajnu — „žilenciju“, — što 
mu je nekoč dala majka, kad je u crnu školu išao. 

Za njim se svi povedu. Svak je polagao, što je samo 
imao. U licih plamtio žar i zanos, a rieči gotovo plačne 
izlazile od tronuća. 

Dragoslavić se već poveselio, da je sad riešen dal 
njega nagovarauja i odšuljao se opet do košare, te uzeo 
spremati oko barilaca. 

Nije nitko toga opazio. Svi se tiskali oko kapelana 
i jednako metali svoje priloge pred njega, župnik naj- 
više od svih. Najzad se sjeti još slike u crkvi i reče 
da će i nju taj čas dati. 

— Neka u tome divnome času bude s nama i uz 
nas naša sveta mati božja ! — i on se obrne k crkve- 
nim vratima, Za njim podju i drugi — osim seljaka, 
koji su ostali vani i šutnjom pratili sve to. Niesu nikako 

bandor-Gjalski : Tri pripoviesti. c\ 


mogli da pojme „ovu gospodu 11 , a nekako su i u strahu 
bili, što će majka božija na sve ovo ! 

U crkvici — tmurnoj i nizkoj — u pojedinih uzkili 
plohah zalievalo se na zaprljana okna uzkih prozorčića 
sunčano svjetlo, lomeći se u duginih bojah po zidu i 
po zemljenu podu. U dielovih razsvietljena prostora leb- 
dili mirijadi prašnih atoma i u vječnu nemiru vijali se 
zrakom u okrug baš kano i nebeska tjelesa po svemiru. 
Koraci ljudski u praznu prostoru zvonko se razliegali. 

Župnik udari ravno k sličici, koja je visjela na po- 
bočnom zidu. Upravo je padalo svjetlo po njoj, te divne 
boje umotvorine čisto kano da su oživjele. Drveni sve- 
tac, što je pokraj nje smješten bio, takodjer se sav sjajio 
u crvenom sjaju i jedini još čitavi prst ruke mu kao da 
se s grožnjom maknuo. Baš je zatitrao po njem veseli 
sitni sunčani trak. 

Baldašević se trgne. No — onda se nasmije u sebi 
svojoj ludosti i odlučno skine sličicu sa zida. Ipak pro- 
šapće: ,,U ime Otca i Sina i Duba svetoga Amen“, — 
kad je sliku k sebi stisnuo. Svi se stali oko njega 
vrtjeti, da vide sliku, nu on ju pod pazuho sakrije i 
pozove ih, neka izidju iz crkve. Vani metne šuteći sliku 
na rpu ostalih priloga. Nekako je smeten bio. Zadiv- 
ljena lica seljaka ljutila ga. Zato mu čisto zgodno bi- 
jaše, kad opazi opet Dragoslavića. Sada nastaše nova 
nagovaranja i zaklinjanja. Nu on nikako da bi se odlu- 
čio. Sasvime čovjek već očajao. 

I dok se on takobiedan na sve strane ogledavaše, 
— eto dodje gospodja sudinja i s njom kćerka Drago- 
slavićeva Magdiea. 

Sudinja, pristala gospodja od kakih trideset i pet 
godina, ponešto već prepuna u tielu, nu još uviek milo- 
vidna i svježa u licu, stupaše polagano k lipi. Iz da- 
leka je već ljubezno mahala [suncobranom prema 


sakupljenim. I or.a je imala na sebi surku od fina sukna 
modre boje i obšivenu srebrom. Cielo družtvo — izim 
seljaka — pohrli im u susret. Magdiea čedno zaostajala 
za gospodjom. Djevojci je moglo biti kojih sedamnajst 
godina. Uzrasta bijaše više onizka. U obće — to čedo 
ljudeskare Dragoslavića — bilo je neobično nježno i 
fino u cieloj svojoj pojavi. Silna je dražest pršila iz čitave 
nje i iz svake joj kretnje. 

Pored sve nježnosti opet je bila sva obla i raz- 
košna. Lice bijaše dugoljasto, rumeno i zdravo, oči su 
pak nekako zamišljeno i čuvstveno gledale. Imala je 
onaj stanoviti zaneseni pogled, koji se rado gubi u da- 
ljinu. Gospodja Lackovićka bila joj kuma na krstu te 
je djevojka najviše vremena boravila u dvoru njezinu 
Andraševcu, koji je jedva kakih deset minuta niže od 
crkve stajao. Ovdje je dolazilo djevojče u zgodu, da se 
više naobrazi, nego li bi imala prilike kod svojih rodi- 
telja, jednostavnih seljačkih plemića. Tako je priviknula 
načinu izobraženih slojeva, pa takodjer usisala sve nji- 
hove misli. K Lackoviću nije tek dolazila jedino susjedna 
inteligencija. Prijateljevao je on s prvimi uglednici na- 
rođnimi. I Vraz i Bogović, i Niemčić i Kukuljević dolažahu 
u Andraševac. Isti Gaj volio je rodoljubnoga plemića i 
sudca posjetiti, da liepoj gospodji — (inače po krstnom 
listu Veroniki) svojim sjajnim i divnim načinom opisuje 
slavu Ilirije u negdašnjosti i budućnosti. Magdiea sve 
to željno slušaše. Lirički duh Stankov nježio ju, melan- 
kolija NiemČićeva za čaravala ju, zanos Gajev palio ju, a 
duhovita vatrena duša elegantnoga i ljubeznoga Bogovića 
gotovo ju omamljivala, kad bi sa zanosom silnim i 
mnogim poetičnim razumievanjem deklamovao dubrovačke 
klasike ili vatrene pjesme svoje i svojih drugova. Tako se 
djevojka naučila silno ljubiti svoj narod, svoju zemlju i 
svoj jezik. 

— Što je, Dragoslaviću ? — obrati se sudinja k škol- 
niku, čim opazi njegovo nemirno i zastrašeno lice. Magdiea 
pak zabrinuto stane k njemu i ponovi pitanje gospodjino. 
U divnim joj tamnim očima čitala se taj čas sva vjerna 
ljubav, što ju u čistome svome srcu nosi za svoga otca. 
Njegova medvedja nespretnost izazivaše uviek u njoj 
neku vrst smilovanja. Ona je dobro osjećala svoju umnu 
premoć, nu baš ju je to sililo, da ga tim više časti i 
njeguje. 

Ljubim ruke — uzme on — ponizno hvalim 
Njihovoj milosti, — nije ništa, — hm — gospoda misle 

— tako nešto — hm — — , — šeprtljao biednik, gle- 
dajući u zemlju preda se. Kćerke nije ni primjetio. 

— Ah — dragi „Ergnan" — ii ne — milosti Vaša 

— zbilja nije — uzme župnik, te joj izpripovieda sve. 
Najzad stade iz nova govoriti narodu i iznova Drago- 
slavića u tome govoru sjećati dužnosti rodoljubnih. 

Dragoslavić je i sada bio jednak. Najposlije otme 
mu se iz grla oporim glasom povik: „Ne — ja ne ću". 
Iz sredine sakupljenih — tamo kapelana u blizini za- 
čuje se ljutito izgovorena rieč : „izdajica!" 

Magdiea sva probliedi. A Dragoslavić je već požalio 
svoju odlučnu izjavu i sakrije lice u obje ruke te za- 
muca nešto kano : „moja dječica — !“ Najzad sklopi silne 
pesnice na molitvu te istom što se na koljena ne baci, 
pa stade plačnim glasom zaklinjati sudca i župnika, da 
ga se ostave. 

Magdici skoče suze u oči. Grozničavom kretnjom 
pogladi sa čela svoju bujnu kovrčastu kosu kestenjaste 
boje. Silno zastidjena i nesretna gledaše na otca. Lice 
joj se bolno od muke nateglo. 

— Ne — tato — ovako ne smiješ ti! — Niesi ti 
kukavica; — ja te ne bih mogla više da gledam. Rekao 
bi sav sviet, da si izdajica, — a „proklet bio izdajica 

svaki domovine". Ne — ne! Ti niesi takav. Zar ne da 
niesi — ćaćo ljubljeni? Da — da — oh — ti ideš 
s njima — ideš u sveti boj, braniti kralja, dom i rod. 
Oh — tatice — dakako — dakako ! — i ona mu se 
strastno ovjesi objema svojim oblim laktima oko vrata 
i onaka nizka pogledavaše na njega dugonju, te oči plam- 
ćahu — govorahu najrječitije slovo — izricahu žarku 
molitvu. Najzad je šaptala tihim mekim glasom i posve 
se pridigla do lica mu, sileći ga, da se je morao da- 
leko dolje k njoj nagnuti. Onda ga uzme dragati i cje- 
livati. 

Dragoslavić u svoj svojoj biedi ipak se morade sretan 
za čas nasmješiti. 

— 0 hvala ti — hvala, tatice! — Gospodo, moj 
otac ide u vojnike, — okrene se k družtvu. U licu joj sve 
sjalo od radosti i uzbudjenosti. Silni poriv domovinske 
ljubavi uzruja i uznese ju cielu te u jedared zapjeva 
pjesmu: „Rado ide Ilir u vojnike!" I župnik i Lacković 
i kapelan — i ista sudinja — svi — svi joj se priključe, 
i lišće stare lipe usred mirna ljetna zraka zadrkta i za- 
trepta od sile glasova njihovih. Ista stara crkvica — 
kano da se potresla. Okna joj na prozorih zatitraše. 

Sve zahvati silni zanos. Istj su seljaci nekako ve- 
selo i zadovoljno hohotali i mahali šeširima prema 
krasnoj djevojci. Gospodje Lackovićke čisto nestajalo od 
prevelike razmiljenosti. Najzad brižne u plač, — onda 
dva tri puta ogrli i tronuto i svečano Magdicu i nazove 
ju „ slavjansko nu vilom", te ju posve ozbiljno zamoli, 
neka đeklamuje Mažuranićevu četu ili Štosov : „Kip do- 
movine". 

Dragoslavić isto zapao u sveobću uzbudjenost. Sa 
nespretnim — k6 u djeteta — smiehom uzme vikati : 
„Živio — živio — vivat" — i zaklinjati se, da ide pod 
zastavu. 


Magdica pusti naručaj sudinji i skoči k otcu, pa ga 
iznovice poljubi i uzme mu ruke cjelivati. Bijaše taj 
mah i sretna i ponosna. 

Župnik opet stane silni govor govoriti, a Dragoslavić . 
na mig Lackovićev skoči do košare i za čas je bio na 
tratini pod lipom prostrt stolnjak, po njem poredane 
čaše i srabljivci, tanjuri sa gibanicami. Medju seljacima su 
kolala od ruke do ruke barila. Slava je započela, i sunce 
na zapadu zadnjimi svojimi traci oblilo je za časak ovu 
homersku gostbu divnim Ijubkim svjetlom. I župnik i 
sudac slavili su Dragoslavića, a od seljaka jedan — kasno 
već pod večer — primakao se bliže k gospodi i sa še- 
širom u ruci i teturajući nazdravio „gospodina Štefeka, 
— a da ne bude sam živio, Bog ga poživi sa gospom 
gardom. “ Sve udari u smieh, a siromah mužek prestraši 
se od sebe samoga. 

Tako je školnik Dragoslavić postao gardista. I stara 
crkvica u jedan je dan na oltar domovine dala i svoju 
jedinu dragocjenost i svoga vjernoga školnika. 

* 

* * 

Na početku rujna četa ode i Dragoslavić s njome 
kano barjaktar. Niesu odmah stizale viesti. Tek jednoč 
pisao Lacković, major garde, da su Dragoslavića premje- 
stili k drugoj četi, u kojoj nije bilo pravoga barjaktara. 
Kasnije opet pripoviedala je gospodja Lackovićka, da je 
četa njezinoga supruga — majora — ostala njegdje u Ko- 
privnici ii u Legradu, a četa, u kojoj služi Dragoslavić, 
da je prešla Dravu. Od poslije onoga lista dugo se nije 
ništa znalo Najzad kasno već u jesen dodje seljak, koji 
se vratio iz vojne i bio s Dragoslavićem skupa kod 
istoga odjela. Izgubio prst tamo negdje, pa ga pustiše 
kući. Podje k školnikovim tek pod večer, jer po danu 


je imao nešto razgovora sa svojimi, a nešto se zadržao 
u pravdi s bratom, što je taj nekaki kolac preko zajed- 
ničke medje usadio. U blizini školske kuće — zgurene 
i ria polak u se upale drvenjare — nekako bio šuštao. 
Težko mu bude unići. A1 -- Dragoslavićka, suha sitna 
ženska, odjevena u običnu „pisan u “ suknju seljačkih plem- 
kinja, baš je vani pod triemom nešto miesila — sir ili 
kruh. — Bio je već mrak i školnikovica nije zato mogla 
razpoznati, tko to dolazi, te oštrim glasom zovne došljaka. 

— Hvaljen Bog i Bogorodica odičena — dao Bog 
blagosovljen dobar večer, — javi se seljak. 

— A — ha — Juriću — zar ne, ti si to? A gdje 
je moj gospodar? Valjda on na kolima dolazi? Dakako — 
on je gospodin. Magdice — diete moje — Magdice — 
ded dodji odmah, eto došao susjed Jurić iz tabora. 
Ajte — kume — idemo u kuhinju, da ne stojimo baš 
na pragu. 

— Što — što? javi se odnekale Magdica i taj 
mah doleti i ona ovamo. 

— Dakle — što je s otcem? Kako je bilo? Jeste 
1’ potukli neprijatelja? Šalje li otac kaki list, — kad 
dolazi? — salete u jedanput obje ženske biednoga se- 
ljaka, koji je sve više nekako čudan i smeten bivao. 
Nikako mu se nije dala rieč na usta. Nešto ga u grlu 
sapinjalo. Najzad se izkašlje, pljune daleko u kut i podje 
onamo, da pogazi pljućku. 

— Hm — bilo je strašno, — uzme napokon. Naj- 
prvo smo bili u Legradu — onda natrag u Varaždin, — 
odanle bome preko Drave. Uh — ala je to velika — 
grdna voda, dere k6 sto vragova, — i opet pljune. — 

— Dakle — dajte dalje ! — rekoše majka i kći u 
isti mah. 

— Odmah, odmah. Mi dakle preko Drave — vo- 
dio nas nekaki njemački general. U prvi mah nigdje ni 

traga Magjaru. A1 onda na jedared! — Pred nekim sil- 
nim selom — kod nas niesu niti varoši taki, — tek ljudi 
izgledaju čudno, — muškarci — pa nose] suknje, — al 
divnih svinja imadu. 

— Al — dajte! 

— Dobro — dobro. Tu dakle naidjemo na cielu 
vojsku, i bome puške i topovi započeše muziku svoju. — 

Jao — Bože dobri! A je 1’ Dragoslavić bio 

s vami ? 

— Da bome — i ja — on je nosio barjak. No — 
ali nije to u bitci tako strašno. Puca se to — - kruglje 
lete — ali niesmo padali — to je baš tako, kano kad 
bi čovjek vas dan u vrbu strieljao, a na večer bi našao, 
da je tek po koja šibka pogođjena. — 

— Pustite, molim Vas — recite, kako je i gdje je 
otac? — nestrpljeao i sa stahom prekine ga Magdica. 

— Dakle — jest — gospodin Štefić — da — Ma- 
gjari nas prisile, te smo uzmakli. Imali su oni bolje puške. 

Oko barjaka najžešće se turali. Vele onda, da je go- 
spodin Štefić posrnuo, -- ja ne znam, — ja sam trčao, 

Bože moj — ah — što je zec! } 

— Bože, a otac, zar je pao? — i Magdici bude 
crno pred očima. 

Nije, štono se kaže, pao. Ja ne znam — mi 
smo se razbježali. Tek za kaka četir sata našli smo se 
opet skupa Nu gospodina Štefića nema te nema, — a 
on je nosio barjak carski. Pod večer bijaše opet boja i 
sada zauzesmo selo. Magjari pobjegli. Onda — dodjemo 
u selo — i tu nadjemo vješala — a na njih gospodina 
školnika. 

— Za Boga jedinoga — jao — jao nama! — kriknu 
i majka i kći. Obje posrtale napried i natrag. 

— Kako ću ja živjeti — kako moja djeca, što ćemo 
mi sirote? — On naš hranitelj — a baš sad morala 


bih da platim kamate na obligaciju Žnurićevu Tonu. 
Jao — jao ! — uzela starica kukati i ko sliepa vrtjeti 
se po kuhinji. Onda se baci na klupu u kut, posve se 
zguri i započne ono ritmično naricanje, s kojim u našega 
naroda svagda popraćuju i oplakuju smrt bližnjega. 

Magdica pak u prvi čas posve kano odrvenjela i 
oniemila. Najprije ostala je bez gibanja onaka, kaka je 
| bila ’ kad je seljak izgovorio. Tada se sruši viŠ6 nego 

li nasloni uz stienu i spuštenih ruku niz bokove piljila 
j je široko razvaljenim očima u tamni kut kominski. Onda 

l zapane i ona u težki gorki plač, a da nije niti osjećala 

sf gustih suza po licu. 

— Oh, sam ga bies nosio i zaveo u vojnike, — 
uzme starica nakon dobra pol sata jaukanja. — Što će 
moja djeca, — • što ću ja? — 

Seljak je još uviek stajao u kuhinji. Česao se ne- 
prekidno po šiji. 

— Kekla su gospoda, da će vam carstvo pomoći, jer 
ce carstvo biti zahvalno. Bome i mora — čovjek izgubio 
glavu za CjUjjjgu. — zastavu. Pa je i gospodin general 
dao svetčano pokopati pokojnika, — na grudi mu stavio 
medalju,'.'/] 

— Možda je dao i štogod novaca za nas? upita 
žena i brzo pristupi bliže seljaku. 

Ne znam — nije, — što bi on ! Carstvo će dati. 
Dobro bi bilo, da molbenicu napravite. 

— Lako za to. Molbenicu može Magdica pisati 
Vele, da sada ne treba više latinski pisati. Čuj, Magdice, 
ti ćeš pisati, — i onako, uzme li se pravo, mnogo si 
ti kriva, — ti si ga nagovorila. 

Djevojka je gotovo zamirala od tuge i na potok 
gubila sviest od silnih bolova, nu opet ove zadnje rieči 
bijahu tako strašne, da je od njih ciknula, — odskočila 

ko ranjena postrance i onda opetujući kobnu rieč „kriva" 
zastrla obraz rukama. 

* * 

Stanje, u koje bješe obitelj Dragoslavićeva zapala, 
bijašest rašno, a što dalje, to strašnije. Prve godine bilo 
još koje kako. Nasljednika Dragoslaviću nije se dugo 
moglo naći, te su jadnici barem zadržali stan u školi. 
A i đrugčije pomagao župnik, pomagali i Lackovićevi. 
No — župnik brzo umre, kako je njemačka vlada došla, 
te ga na odgovor pozvala zaradi sličice iz crkve i silne 
iztrage proti njemu povela. Lackovićevi se pak odselili. 
On je izgubio službu, djeca mu ponarasla za školu, pa 
je otišao živjeti u Varaždin, gdje mu gcspodja imadjaše 
nekaku malu kućicu. Magdicu htjedoše sobom povesti, 
ali to bijaše nemoguće. Od braće ona jedina bijaše u 
dobi, da je mogla uz majku raditi. A raditi — Bože 
mili — mnogo se moralo raditi! Iz škole napokon mo- 
rali izaći. U prvi su kraj uzeli dolje u selu stan. Onda 
su priredili poslije kliet u vinogradu, što su ga od ple- 
mićkoga posjeda na svoj dio imali, i tu su stanovali. 
Magdica je morala sada kopati i okapati, osim toga po 
ciele noći šivati. Nu — nikada nije požalila, što je 
vječno za poslom upregnuta. U poslu je barem laglje 
podnosila svoje silne boli za otcem. 

„Ja sam kriva" — čisto zamirući od očaja znala 
bi iz dna duše kriknuti i nikoji razlozi razuma ni 
osjećaji patriotični ne mogoše da je smire. 

„Kako je uviek dobar bio meni i svakomu — kako 
pobožan — a eto tako užasno — jao — ko zločinac 
kaki — na vješalih svršio!" — i ona se tresla od užasa, 
a onda tonula u uspomene na drage časove, što ih je 
proživjela s njime, te bi joj se srce čisto kidalo od če- 


žnje za biednikom. U take časove bijaše joj jedina stara 
erkviea gore — i utjehom i prijateljicom i okrepom. 
Nju je uzljubila upravo gorostasnom snagom i nedogled- 
nim čuvstvom. Kućica joj se nešto niže hvatala briega, 
na kome crkvica stoji. I tako je Magdica vasdan staru 
svoju dobročiniteljieu imala pred očima — i svaki čas 
ogledala se na nju i na njezin crni toranj. Čisto joj se 
ona slika s dušom srasla. Osim toga svakom ju je zgo- 
dom pohodila. Kad bi samo malo dopustio posao, ona 
bi gore k njoj skočila i uvukla se u drevni mirisom 
tamjana i vonjem prašine izpunjeni prostor. Tu bi se 
, , svačesa doticala i svaka bi stvarca izazivala u njoj u?po- 

I mene na dane, kad se nekoč s otcem tudier motala. 

| Kojiput bi udarila po tipkah orguljica, pa kad se razdao 

! sitni glas i lagano zabludio po praznoj crkvici — njoj 

; bude posve, kano da još sluša otca, kad je on igrao, a 

ona kao malo diete na zornicah uza nj pred orguljami 
sjedila — 

Ljudi seoski čudili se tome, — mislili su već, da 
4' Bog zna zašto hodi toli često u crkvu, dovodili ju u 

svezu sa svakakimi gnjusnimi sumnjami, pomišljali već 
dapače, da je vještica, nu — ona za sve nije hajala. I 
majka ju karala. Ta ona je htjela, da Magdica svaki 
časak od redovita posla — upotrebi, da piše molbenice 
na kralja, bana, biskupa i generala. Ah — koliko ih je 
već napisala bila za ove četiri godine — od one kobne 
večeri ! Na sve strane — na sve mogućnike — svakuda. 
A nikada ništa — te ništa. Naprotiv — ova nova 
njemačka gospoda ,,s izbritimi podbradci" i; zlatnimi 
goliri — pozvaše majku jedared u ured i grdno joj se 
zagroziše, ako jednoć ne prestane sav sviet napastovati. 
Magdica i majka opet se jednako nadale. „Ta — nije 
moguće, te bi tako što ostalo bez nagrade ! I pokojni 
je župnik tako rekao — i svi drugi — ma jest — bit 

će — tek ova mala gospoda čovjeku pače !“ — govo- 
rahu majka i kći i one u duhu već gledahu, kako će 
u jedared nadoći kakav silni list s omašnimi pečati, a u 
nutri banke, — ii kako će kakav general ii drugi koji 
gospodin u srebru i zlatu pozvati ih dolje u kotaru 
preda se i uručiti im zahvalu „carstva. “ 

Napokon se pročulo, da će velik jedan gospodin 
doći u okolicu. Sada više niesu sumnjale. Dragoslavićka 
gotovo već sračunala, koliko će moći dati za jednu još 
kravicu toliko potrebnu velikoj obitelji, a koliko, da 
odplati još uviek dužnu obligaciju Tonu „Ako bude 
milost velika— dostat će možda još na pretek svega, -<i 

da se nabavi koji hvat zemlje!" 1 

Taj se glas obistinio u toliko, da je zbilja neki viši 
činovnik došao u kotar. Svakamo je dolazio, pa došao i 
k staroj crkvi. 

Dodje on gore i s njim kotarski predstojnik. Obo- 
jica su bili nekud iz Tirolske ili Salcburga rodom. Pra- 
tio ih još nekaki mladi gospodin. I taj je naličio njima. V 

Kod crkve se slučajno desio novi župnik. Magdica je ^ 

bila tu. Videći ona uzmožnu gospodu, nije više čekala, 
da vidi, što će biti, nego pohiti ravno kući, da objavi 
materi dolazak dostojanstvenika. Nije sama znala pravo, 
zašto se tako žuri. Od prevelike radosti nije ni imala 
kada, da dalje razmišlja. 

Medjutim stao gospodin „hofrat" ogledavati crkvu. Još 
se na polju zapanji, videći staru trošnu zgradicu. Sav 
njegov točno uredjeni birokratični duh gorostasno se uz- 
protivio lakome izgledu crkve. Jedan čas — pa je šešir 
od Ijutosti pomaknuo k šiji i naočale turio gore k čelu, 
dapače i carske se svoje brade uhvatio dugima suhim 
prstima. 

— Bože dragi — uzme vikati njemački — ta to 
su barbari! Takova crkva — ,,o jerum — jerum!" — 


— Gdje je tu bio sudac — gdje podžupan — gdje in- 
žinir — oh — sramota ! No — prava je sreća, da je 
tome turskome gospodarstvu jednom dospio kraj. 0 — 
strašno! Gospodine „oberkomišaru", izvolite tu crkvu 
B ad notam" uzeti. A sad dozvolite, velečastni gospodine 
župniče, da idemo unutra. 

I oni podjoše u crkvu. I ,,hofrat“ i „forštand" jed- 
nako kimali glavom, u svaki se kut zagledali, svake se 
stiene doticali. 

— Ta je crkva pogibeljna za sigurnost života — 
ta ne smije biti više na porabn. Još sutra ćete, gospo- 
dine predstojniče, poslati mjernika, da konstatuje ru- 
ševno stanje — a onda zatvoriti — zatvoriti, velim. 

— A — neka mi dozvoli Vaša Presvietlost ali na- 
rod će težko — usudi se župnik da kaže. 

— Paperlapa — lapalije, — narod je tu, da se 
pokori i da sluša — osobito narod u takome stanju, — 
kakav je taj vaš hrvatski narod, — i to rekav okrene 
ledja župniku te se opet odputi dalje pod brieg, gdje 
ga je čekao „foršpan." Kad je Magdica sva zasopljena 
s materom gore došla, nije mu više bilo traga. 

I sudbina se stare crkvice odluči. Sutradan došao 
nekaki suhi dugonja sa još duljim i još sušim dugonjom, 
oba sa svietlom riedkom kosom i šte tinastimi crvenimi 
brci i obojici su na dugim krakovima hlače tako lepr- 
šale, da nije moglo biti sumnje, da su bez gaća. Pred- 
stave se crkvenjaku kao kotarski aktuar i inžinirski asi- 
stenat, te podjoše crkvu pregledati. Što su našli i pro- 
našli, nije crkvenjak mogao razumjeti, jer govorahu 
njemački, a hrvatska pitanja crkvenjakova nit su razu- 
mjeli nit su slušali. No — drugi dan već se znalo. 
Došla od „becirksamta“ stroga odredba na župnika i 
obćinskoga „forštanđa", da se crkva do daljnje odredbe 
„bezodvlačno" zatvara, pošto je posve raševna te prieti 

pogibelj najveće nesreće. Upravo s toga razloga m >rat 
će se i rušiti, a tako dobiveni materijal, — u koliko bude 
dobar i još za porabu — prodat će se na javnoj dražbi. 
Ova potonja odredba izvest će se, čim od županije i bi- 
skupskoga ordinarijata dodju odnosne upute. 

Glas, da je crkva zatvorena, razširio se mahom na 
sve strane baš kanda su golubovi viest u sve strane no- 
sili. I medju pučani i medju gospodom zavlada silno 
ogorčenje. Imenito se seljaci uzrujaju, a najviše seljački 
plemići Staru su crkvu držali, da je sama po sebi sve- 
tica i ljubili ju kao nešto, što k njima spada i što je posve 
njihovo. Osim toga bila je ona pred njima silno čudo- 
tvorna. Oltar sv. Blaža veoma im hasnio u groznicah, 
a oltar sv. Porciunkule pomagao izvanredno u kućnih rie- 
prilikah. Na stotine su dokaza navodili, da to nije tek 
tlapnja. Pa da im sada tako svete pomoći nestane? Da im 
draga crkvena zvona više ne zvone? Nije take boli, koje 
ova zvona ne bi svojim divnim zvukom mogla utješiti! 
— A sada — kako će biti sada? — Taka crkva da 
se ruši — jao ! i pred Bogom i pred ljudima bio bi grieh, 
bila bi sramota! Ne — bit će pokor i zlo, ako se to 
izvede. Ne smije — ne smije se dopustiti — pa ma- 
kar i do cara samoga išli. „Dala je crkvica jedino svoje 
blago u bunovnoj godini, u ratu proti buntovnikom, — 
hranila se vojska, koja je branila cara, onim novcem, 
što je crkva dala, — a i župa je naša izgubila ljudi, — 
kako dakle da nas sada carska gospoda u mjesto hvale 
hoće da kaznom i nepogodom muče? Jer — neka se crkva 
sruši — Bog će i tuče i kuge dati. Ona da se ruši i 
kamen da joj Židovi i trgovci prekupe ! — Ne — ma- 
kar nas glave stojalo!" Tako je na sva usta govorio puk 
i dolje je pred župnim dvorom vas dan bilo naroda, koji 
je vikao — plakao — i zaklinjao i molio. 

Kad je Magdica saznala što se crkvi namieuilo, 
ona gotovo da je iznova sve boli prošla, koje je pre- 
trpjela kod viesti o otčevoj smrti. Lako da i više ! Jer 
sada ko da je počela osjećati neko razočaranje o zahval- 
nosti, kojoj se toliko nadala. ,,I crkva je dala u ratu 
proti buntovnikom sve svoje bogatstvo, — i njoj se obe- 
ćavalo svašta — ah — a sad ova nova carska gospoda 
za sve to ništa ne mare — hoće da sveticu ruše!" — 
I nju zazebe silno u duši, slušajući majku, kako jednako 
naklapa, što će se sve dati nabaviti, kad dodje izčeki- 
vana nagrada. Neka moćna strašna sumnja svali joj se 
na dušu. Da i otac u ludo poginu te nit će mu žena 
nit će mu djeca kake hvale naći, — oh — ona se čisto 
potrese od ove pomisli. „Pao je za domovinu — za svoj 
narod — postigao slavu junaka — postao mučenik na- 
rodni!" — tješila se u drugu ruku i sve slavne divne 
rieči, što je nekoć od ilirske gospode slušala, zamniju 
joj sada pred nutarnjim sluhom. No upravo to poveća 
još više njene boli. Dosjeti se, da ilirske gospode nema 
više, a mjesto njih sjede posvuda nekaka stranjska strašna 
gospoda; mjesto jezika ilirskoga svud se protisnuo jezik 
omraženi tudji, — ah — i Magdica čisto da je uvjerena 
i utvrdjena u sebi bila, kako se majka uzalud nada 
pomoći, činilo joj se, da će im slično biti kao i crkvici 
staroj, te ona ganuto i bolno zarida. Ah — dakle sad 
joj neće prieka sudba ni dopustiti, da imade ono je- 
dino mjesto, na kojem joj bijaše, kao da otca jošte 
ima ! 

Kao u svakoga u župi tako je i u njoj sva tuga 
našla svoju rieč u snažnome poviku duše: „Ne — to 
ne može da bude!" I ona odluči, da mora štogod uči- 
niti. Smisli, da će ići u ured pred njemačku gospodu i 
ondje se namoliti gospodi. „Ja ću — o — znat ću ja! 
— Samo u crkvu neka ne diraju; — ja ću kazati, da 

onda ne tražim nikake više ine milosti za otčevu 
smrt". 

Najzad joj se uvuče u dušu nada, da možebit ipak 
nije onako, kako se govori, i odluči, da pričeka nedjelju. 
I nedjelja osvanu. Magdičina se nada nije izpunila. Misa 
bude naredjena u župnoj kapeli kod sv. Martina, na 
drugome brdu, a stara je crkvica ostala zatvorena, i lju- 
bljena zvona nakon tolikih stotina godina ostala prviput 
niema na nedjeljni dan. Od rana su jutra pazili ljudi, hoće 
li se zvona oglasiti i zvoniti na misu. Iz svih dolova i 
jaraka gledale su nestrpljeno oči tolikih ljudi gore k cr- 
nome tornju, hoće li u istinu ostati niem — pa kad 
je već sunce visoko stajalo i s tornja još uviek ni 
glaska, onda bez dogovora — bez poziva pohrli sviet 
gore k brdu, a nitko nije krenuo onamo dolje k sv. Mar- 
tinu. I Magdica podje. Tamo nadje već sijaset ljudi. Sve 
odjeveno čisto i u svečanu ruhu. Držali se ljudi dosta 
daleko od crkve. Vikahu razjareno i biesno. Žene su još 
najgore bile. Zahtievahu od ljudi, da idu silom crkvu 
otvoriti. 

— Još niesmo svi tu ! — javi se mlad neki momak. 
— Ajde — braćo — zvonit ćemo, da sav sviet dodje. 
Onda će župnik služiti misu, kad vidi: — svi kršćani 
tako hoće. — 

— Gospodin je župnik već kod sv. Martina, — od- 
povrne starac jedan. 

— Ništa za to. Doći će i on — kad čuje, da se 
ovdje na misu zvoni. Ajdemo zvoniti! — odvrati isti 
onaj momak i povuče za sobom najbližega druga, trga- 
jući ga košulji za rukav. Dva tri im se momka priključe. 
Podjoše k crkvi pod triem tornja i ovjese se čvrsto cielim 
tielom za užeta, što su izmedj tramova visjela. 

Za kratki čas čuo narod opet milozvučnu melodiju 
svojih zvona. Sve se sada natiskalo oko crkve — a u 


dolinah vidjelo se, kako po svih stazicah i puteljcih 
u veseloj žurbi hiti sviet u dugih povorkah gore k 
briegu. 

Sakupljena svjetina, što joj je broj rastao, postajala 
je sve to nemirnija. Mnogi je došao gore misleći, da će 
ipak biti misa, kad zvona zvone. Kad je dakle čuo, da 
je crkva zatvorena, prekipjelo mu i u vici tražio svatko 
oduška. Tako je uzrujanost svakim mahom postajala veća. 
Neki su vikali za crkvenjakom, neka ide otvarati crkvu, 
a drugi bome zahtievali istoga župnika. Nu nit je bio 
erkovnjak nit župnik u blizini. Najzad predlože nekoji 
najbjesniji, da se crkva silom otvori, pa će tko to Boga 
moliti pred oltarom. Jurić — onaj što je izgubio prst u 
vojni — vikao je biesno, gotovo ludo, da se je on za 
kralja borio i da nema nitko prava, da mu prieči molitvu 
u crkvi, koja je sveta i moćna više od svih crkava ciele 
okolice. I bome čovjek se razmahao i pograbio kolac 
iz plota te da će po vratima crkve. Tu ga pograbi za 
dignuti već lakat Magdica. 

— Vi ste izgubili prst — a ja otca; — ako tko 
dakle može štogod reći, to sam za cielo ja. I slušajte 
mene, — nemojmo, ljudi kršteni, nikake sile činiti, — 
ova nova njemačka gospoda odmah bi uzela, kao da smo 
buntovnici. Niesu to naša gospoda! Pustimo našu dragu 
milu crkvicu zatvorenu, jer ju je oblast zatvorila. Pa 
dajte — slušajte mene : — ja ću glasno u ime svoje i u 
ime sviju vas iz ovoga eto molitvenika Boga moliti, da 

nam crkvu obrani i da nam ju povrati ! 

I ne čekajući, da zadivljena svjetina zapadne izno- 
vice u buku i viku, ona se pred crkvena vrata baci na 
koljena i uzme zvonkim glasom čitati molitve. Sve ju 
je tiho sliedilo - i svi, što joj bliže stajahu, poklekoše 
poput nje. Kad je časkom šuštala, onda se nekud dolje 
u najgušćoj rpi nadje netko, te zapjeva: „Svet — svet 

bandor-Gjalski : Tri pripoviesti. o 

svet!“, — a sav mu se narod priključi te snažno i 

silno zagrmi stotina glasova svetu pjesmu — a nije bilo 
čeljadeta, koje se ne bi bilo na koljena spustilo i u 
svojoj duši poniknulo pred ljepotom toga časa. 

I tako je sviet obavio pobožnost svoju pod vedrim 
nebom, koje sjaše čisto i svietlo, posvud modro i daleko, 
izpresiecano letom lastavica i ubavih leptira, i koje je 
mjesto tamjana u crkvi odisalo mirisom poljskoga, cvieća 
i mirisom stare cvatuće lipe, oko koje su zujile i oblie- 
tale jednako marljive pčele, vesele muhe i obiestne ose 
te sitnimi svojimi glasići izvodile glazbu, koja je nado- 
mještala orgulje. — 

* * 

Sutradan je imala Magdica ići u kotar, kako je 
odlučila bila. I baš je dogotovila svoje poslove, već se 
i preodjela u svoju svečanu odjeću (uzka siva suknja 
bijaše to), kad se pred vratima stvore dva žandara i za- 
pitaju za nju. U prvi se mah prestraši instinktivno, a 
da nije znala, zašto ; onda se nasmješi i sine joj nada, 
nije li štogod došlo ustvari pripomoći i nagrade, najzad 
— prestraši se. „Nije li radi jučer ?“ — Kad reče žan- 
darom, da je ona sama Magdica, onda se vodj nekako 
čudno i zlobno posmjehne te joj izjavi, da ju uhićuje 
na temelju naloga, izdanoga mu po c. kr. kot. uredu. 

Mene uhititi ? — i ona pokaže prstom k sebi i 

turi zadivljenu glavicu nešto napried — bliže žandaru. 

Yag — da — Magdieu pl. Dragoslavić, — zar 

mislite, da još danas postoje vaše pravice, te se pleme- 
nitaši ne smiju zatvarati? Ha-ha-ha golubice moja! 

— Ne mislim ja ništa, — al kako mene? 

— Ne pitajte me — ja ništa ne znam a Vi 
ajte — marš — napried, — da Vas ne vežem — ima- 
mo još nekoliko takih ptičica. 

I Magdica morade ravno s njima, a da nije materi 
ni s Bogom rekla. Od nje odoše žandari odmah k su- 
sjedom, — te za koji sat tjerahu pred sobom kakih 
petnajst — dvadeset ljudi. 

Sada više nije Magdica mogla sumnjati, zašto ju 
tjeraju. Svi uhićenici bili su jučer kod crkve. 

Nakon tri sata hoda dodjoše u K., sjedište c. kr. 
kot. ureda. Ogromni žuti cimer sa dvoglavim crnim 
orlom iz daleka je blištio u jasnome ljetnom danu — 
na najvećoj i najljepšoj zgradi čitavoga mjesta. Žandari 
tu zapovjede: ,,halt“, — i poredaju uhićenike. Istom 
poslije toga stavi se jedan pred njih, a drugi otraga, i 
tada se ciela povorka stala uzpinjati u prvi kat u ured- 
sku pisarnu. 

Magdica je i drktala i plakala i sva biedna bila. 
Jednako ju cielim putem mučilo, kako može biti, da se 
s njom tako zgađja, koja je ipak kćerka otca, što je 
poginuo na bojnih poljanah? 

U pisarni ih najprije dočeka čitava četa svakojakih 
pisara, pisarčića i „amcdinera“. Onda ih jedan od njih 
uvede u drugu sobu, onda iz ove u treću, kamo za čas 
dodje i sam gospodin ees. kralj, kotarski predstojnik. 

Bio je to čovjek srednje visine, ni suh ni debeo, 
imao je rieđku kosu ni crne ni plave ni crvene ni 
smedje boje; uzko se čelo koso gubilo u tjemenu, obrazi 
su bili nabuhli i veoma sumnjivo rumene boje, carske 
brade nije nosio, jer mu nije rasla, a i brkovi su stršili 
štetinjasto izpod šiljatog ravnog nosa, krupne debljine. 
Poznalo se još sada brkovom, da ih je prije —pod Fer- 
dinandom — brijao. Ovi riedki kratki brčići niesu mogli 
sakriti debele nakažene — uviek mokre — usnice, za 
koje mu Talijani — dok je nekoč u Lombardiji služio 
— govorahu, da imade „ii muso da flauto", a nekoji 

* 

krupnije : B il muso di — Rodom je bio nekuda 

iz nasljednih krunovina, pa jer je i u Kranjskoj služio 
medju Slovenci, poslao ga ministar Baeh u Hrvatsku. Kako 
je naravno bilo, u kotaru ga nitko nije trpio, a on za cielo 
sa svoje strane nije ništa uradio, da bi ove predsude 
odstranio. Naprotiv prvi je mjesec već svatko živ u ko- 
taru došao u kakav takav sukob s kojom tom naredbom, 
kojih kano da je predstojnik znao na izust i koje kano 
da je s osobitom radosti — gotovo športom — iz prašine 
vukao i na svietli bieli dan iznosio. Za svaku najmanju 
sitnicu pisao je — pisao je duge i duge zapisnike, sa- 
stavljao bezkonačna izvješća, čitave sate razmišljao o 
tome, može li se komu izdati cedulja za paščani prah, 
nakon što se je barem deset svjedočaba o moralnom i 
nebuntovničkom „karakteru" moliteljevu moralo predložiti. 
Kad li je pak tko tražio oružni list — onda je gotovo 
čitava razpravna ročišta obdržavao. Osobe pak, koje 
nošahu punu bradu, absolutno bijahu izključene od toga, 
da dobiju takav list. 

Svaki drugi dan morali su dolaziti žandari k njemu 
na „raporat“ i onda nije bilo take sitnice, za koju ih ne bi 
bio pitao. Očito je bilo, daje jedino veselje nalazio u tome, 
kad je što više imao prilike, da dade osjetiti svemoć i 
sveznanje države, te bi često znao ruke od veselja i 
ugode trti, kad je mogao koga odbiti s kakom mol- 
bom, a još više, kad je koga mogao po patentu kazniti. 
Čisto bi rastao od veselja, kad bi uzdignutim glasom 
takome nesretniku znao reći : „Carska služba ne poznaje 
obzira, — zakon je strog i neumoljan — paragraf je 
paragraf." 

Tajput se stavio ravno pred dotjerane ljude. Naj- 
prvo ih je prošao redom sa svojim mutnim zelenim ili 
sivim očicama, koje su još zasjenjivale naočale. Na sebi 
je imao zeleni — posve već pobliedjeli — „amcrok" sa 

visokim zlatnim golirom i još višim crnim, nekoliko puta 
oko vrata tavi tim ovratnikom, iz kojega se sa svake 
strane k ogromnim ušima dizali tvrdi „fatermerderi". 
Lice se još više no obično nadulo. 

— Hm — ! — Hm — ! — oglasi se nakon duga 
časa. — Dakle — to su svi — ovi buntovnici — pa i 
ta cura, — tako mlada — pa tako već pokvarena ; — 
ah — to je strašan narod — to su divljaci — i to neka . . . 

— ah — naš gospodin ministar zbilja je premilostiv, da 
dopušta i trpi takov narod ! — rekne najprvo činovniku, 
koji je ljude sa žandarima predveo. Onda uzme u užas- 
noj — Bog zna kakoj — hrvaštini govoriti uhićenikom : 

— Zar vi mislite, daje oblast istom štogod? Kako 
se vi usudiste onaj sastanak kod crkve upriličiti? Jeste 
li molili dozvolu? Zar vi neznate, da zakon najstrože 
zabranjuje svako sakupljivanje ? I to još nije bilo dosta, 

— nego ste išli zvoniti na stranu — gotovo na bunu! 
Da — to je zločin — to je buna. K tome ta sablazan 

— ići moliti pred crkvom — pjevati pod vedrim nebom 

— baš kao lutorani — pjevati pred crkvom — kano pred 
birtijom. Oh — vi — pijani sviete! Divljaci — glup 
narod, — no — u Talijanskoj ste ostavili dobro ime 

— ha — 'ha — ha. Sad vidim, da ste taki. A1 ja ću 
od vas ipak nešto načiniti ; — ne trpim ja toga ; — mi- 
slite, sad je tako kano pod vašimi pijanimi sudci. No 

— čekajte! — 

I on se okrene, dade zovnuti aktuara ili komisara, 
te započne iztragu. • 

— Ja bih vas mogao sve u tamnicu poslati — pred . 
ces. kralj, sudbeni stol — ali obavit ću radje kod kuće, 

— bit će bolje — ha — ha — ha! — i u gadnu obrazu 
zalije se čudan suhi posmjeh. 

Magdiea se napokon osviesti. Skupi svu snagu i 
poče drktavim uzrujanim glasom : 


I 

— Molimo — svietlu gospodu, — niesmo mi krivi. 
Crkvu ljubimo; — od viekova u njoj se narod naš Bogu 
moli — još onda, dok je branio kršćanski sviet pred 
Turčinom. A i crkva u zadnjem ratu, gdje smo išli 
kralja braniti, — dala je sve svoje imanje za vojsku ; — 
ja sam izgubila otca, — kako dakle — sad da — sad 
da budemo još krivi i kažnjeni, — a rekoše nam, bit 
ćemo nagradjeni! 

— „Bos sogt si — bos sogt si“? — obrati se za- 
panjeno i zadivljeno predstojnik k aktuaru, bivšemu gra- 
ničarskomu kaprolu. Ovaj mu to nekako prevede na nje- 
mački. Sada plane predstojnik: 

— 0 — ti — republikanko — ilirska buntovnice, 
gle — gle — kake to misli imade ! Dakle nieste krivi ? 
— a praviti uztuk oblastnoj odredbi — to nije u tvojoj 
glavi ništa? No čekaj — kako ti je ime? — Magdica 
Dragoslavić — Dragoslavić — aha — jesi već u mojoj 
knjizi : — biesna Ilirka — otac išao u boj s banom — 
dobro — dobro! 

— Dakle — sad se uzima, da je to bio grieh ! uz- 
rujano prekine Magdica predstojnika. Sva ju plahost 
minula, — nije više bila nimalo zastrašena. Ćutila je 
silnu bol i nepravdu, da joj se može spočitnuti otčevo 
vojevanje, koji je ipak za svoga kralja smrt prepalio — 
pa kako prepatio? U dno svoje žarke duše bude uvrie- 
djena. 

— Onda su govorila gospoda, da svatko čini svoju 
dužnost prema kralju i domovini, tko ide na vojnu proti 
onim, koji kralja sa priestola goniše, — onda su nam 
obećivali zahvalnost carstva — a sada mi se u grieh piše, 
da sam diete takoga nesretnika, koji je u obrani carstva 
glavu izgubio. — Uh! — i djevojka bolno zaplače. 

— Oho — ho — gle — ti — kako je to vatreno, uzru- 
jano — osorno ! Zar se tako govori preda mnom, — u ces. 

kralj, uredu, — ovdje, gdje ja zastupam Nj. Preuzviše- 
nost gosp. ministra . . . pardon zarekao sam se — zastu- 
pam Nj. Veličanstvo, — popravi se brzo, jer u svojoj 
duši on je više strahopočitanja i bojazni imao od mini- 
stra nego li od vladara i od istoga Boga, — da — 
preda mnom tako — no — ja ću tu vruću krv malko 
utišati. No-no! Molim Vas, gospodine aktuare, uzmite 
kazneni registar — mi ćemo brzo biti gotovi i odmah 
ćemo s tom malom republikankom početi. 

— Kako Vam je ime, koliko Vam je godina, što 
ste po zanatu i kakova ste stališa? — upita na jedan 
mah razjareni predstojnik. 

Magdica ga nije odmah razumjela, a kad i on i 
aktuar ponove pitanje dade potrebni odgovor. 

— A — dakle — plemenita! Ha-ha-ha ! — A1 to 
ništa ne smeta — danas hvala Bogu prosti smo od onih 
privilegija, pa ćemo morati primiti posve plebejsku 
kaznu. Ha-ha-ha. — 

Onda uzme dalje preslušavati i tek kad je gene- 
ralija sviju okrivljenika ustanovio i sve rubrike ostale 
izpunio — proglasi kaznu : 

— Po c. kr. patentu od 10. travnja 1854. §. 11. 
u konkurenciji §. 12. si. a) — odsudjujem Magdicu pl. 
Dragoslavić, Jurja Prebeka itd. — na tjelesnu kazan i 
to: Magdicu pl. Dragoslavić, s obzirom na njezin spol, 
na šibe, na broj dvanajst, — svi ostali okrivljenici do 
bivaju batine na isti broj, kano gore. Proti ovoj osudi 
u slučaju Magdice pl. Dragoslavić u smislu ustanove 
§. 12. si a) i §. 13. c. kr. patenta nema mjesta utoku, 
te se kazna imade odmah ovršiti. — Franc, predajte ovu 
djevojku Pepiki, ženi Vašoj, — neka ju preodjene, — a 
onda me zovnite, da budem prisutan kazni. Da li vi drugi 
utječete dalje? To morate odmah izjaviti. Vi šutite — 
dakle ne utječete. Franc — svih četrnajst ljudi dobiva 

batina — dvanajst, — priredite se Vi i profuz, — j 

mužkarci sliedit će poslije djevojke. 

Magdiea je tek malo po malo pojimala, što joj se ! 

spremilo, — a onda u jedared ko luda skoči k vratima ! 

i ne znajući pravo za se, htjede odskočiti. Nu — Franc 
ju je već držao. 

Za pol sata razdavao se iz dvorišta strašan povik 
djevojačkog grla, onda je za neko vrieme bilo tiho, a 
onda opet užasan — bolan vapaj, plač i jauk stane do- 
pirati iz dvorišta daleko na cestu mjesta i u sve kutove 
c. kr. ureda. 

Toga dana nije se mogla Magdiea kući vratiti, mo- v 

rala je ostati kod žene profuzove, — jer je pala u silnu \ 

vrućicu. Sutra došla na kolima po nju majka, koja je ! \ 

tek pod večer saznala za cielu nesreću. Starica je la- 
mala rukama, tukla glavom o zid i trgala pregaču. 

— Jao — jao — to dakle dočekasmo ! 0 moj Štefiću, j 

zar si zato izgubio glavu, da ti sada diete šibaju kao j 

kaku — oh — i sram me je samo reći — kaku! — U 

tužila se starica još pred profuzovom ženom. Magdiea 4 

jo pak jednako ležala u bezsviesti — i silnoj vrućini. 

Još dvie nedjelje tako je trpjela. I felčer, koji je 
dolazio, klimao je glavom sve više i sve dublje. U toj vru- 
ćici je jednako bulaznila i vikala i govorila. Uviek je 
imala s otcem posla, koga je gledala bogato nadarena, 
sretna i uzvišena. Ili je opet vidjela visokoga dosto- 
janstvenika, kako joj nosi hvalu carstva i kako je majčica 
sada čisto blažena. No — i prikaze sličnije istini ima- 
djaše. Opda bi uviek očajno — mučno i težko vikala 
glasom, koji se gubio u grlu : 

— Dvanajst šiba — ah — razkrita pred onim 
vukom — jao — kako to boli — ne tako jako! A to 


41 


je hvala otcu — liepe li hvale — jao — jao vama ! — 

Najzad ozdravi. — 

* 

* * 

Svoje težke muke podnosila je Magdiea. Ta — 

Čiste je hrvatske krvi bila. Udala se nije nikada, jer j; 

tko će „prošibanu u djevojku uzeti? A kad mnoge godine i 

minuše i s njima Magdičina mladost — Magdičina lje- 
pota, onda je sa svojim tihim zasramljenim držanjem ) 
svojim viek žalostnim izsušenim licem — svojim svag- j 

dašnjim posjetom stare crkvice gore na briegu, svojim 
uvjeravanjem, da će crkva stajati, dok „bude svieta i 
vieka, kad je izdurala navalu njemačke birokracije“ — 
poradi svega toga bila ja predmet vječne šale „kano | 

stara izšibana parta.“ 

Taki je sviet! — 



Druga pripoviest. 

( 1858 — 1879 .) 


gr«|vy Zagrebu,— u gornjem gradu — znam za jednu 
/ malu kuću, posve nizku i neznatnu. U toj siro- 
tinjskoj kući uz još neke nesretnike živjela je 
dugo — dugo godina biedna jedna švelja, ime- 
nom Julika udova Horvatekova. Stanovala je tek u jed- 
noj sobici — gore pod tavanom, a kod nje je bio sin- 
čić njezin, dobri malo Matko Išla je šivati takodjer u 
okolicu — na obližnja vlastelinska imanja. Ova joj je 
zasluga bila milija od gradske, jer je tako prištedila 
hrane, i glavno, tako je došla u priliku, da joj sin 
Matko u školske praznike imade zgode doći na selo i 
medju gospodsku djetcu, „od koje će se moći naučiti 
njemačkome jeziku." 

Udovica je Julika bila — ne — tako ne ću da 
počnem. Drugačije ću, bar da odmah kažem, kako je 
to, da ja o njoj pričati znadem. Eto: — Bijah jošte 
onda diete. I kad mislim na to doba, ja često i pre- 
često mislim na jedno. U visokih tamnih sobah otčin- 
skoga doma, u vrieme dugih jesenskih večeri, sakupljasmo 
se mi djetca sad u jednoj sad u drugoj sobi oko mlade 
liepe ženske, da slušamo njezine bajke. Ona bi sjedila 
pred nekim uzkim staromodnim stolićem i neumornom 

marljivosti šivala i šivala. Mi se što uže savili u klupko 
oko nje i malo da joj niesmo laktovom smetali. Djetinje 
tuste ručice naslonili bismo na stolić i upirali o njih 
svoje razžarene obraze, a oči — zastrašene znalične oči 

— čisto da upiljismo u usne bajaličine. I miš ne bi bio 
smio nečuven proći sobom, tako bijasmo tihi i mirni. 
Ona bi pak jednako šivala i jednako neprekidno za vas 
viek isto zanimivo govorila i govorila, pripovieđala o 
vilah i sudjenicah, o pedalj-ljudih i gorostasih, o vuko- 
dlacih — i onom rajskom doba, kad su ptice i gjurgjice 
znale još govoriti, kad je sv. Petar apostol dolazio još 
na zemlju i hodao oko mlinova i kovača. Bajala je do- 
bra žena jednako strpljeno. Nikad joj ne bi dodijalo i tek 
koje diete trebalo je da istom natukne svoju kaku po- 
sebnu želju, taj čas ga je umiriti znala i redovno mu 
izpunila zahtjev. Ah — i koliko puta bi uzela odmah po 
drugi put pripoviedati koju osobito krasnu — to jest oso- 
bito užasnu, čim je samo koje od nas uzdahnulo i reklo : 
„Oj — koli je ovo liepo ! Draga Julika — dajte još 
jedanput ovu istu." Istom bi molitelja umiljato pogle- 
dala, pa onda odmah iz nova istu: „Bio dakle jedan 
kralj." A mi bi opet jednako slušali oprezno, mala nam 
djetinska srca od ljubavi za junakom drktala kano i 
prvi put, iz nova smo osjećali, kako nam se od znalič- 
nosti i od suzdržavanih suza mišice u obrazih umaraju, 
kako nam se od straha koža ježi i kako nam srsi tielo 
hlade, te bi se svaki čas obazirali na crne kutove u 
dugoj tamnoj sobi i s većim no obično trepetom slušali 
bi zavijanje jesenskoga vjetra, što se plačno i biesno 
lomio po uglovih staroga doma i sablastno se miešao 
s neprestanim lavežem pasa. Oj — koliko dragi časovi 

— i svaki put je trebalo mnoge borbe s nama, dok su 
nas mogli razstaviti od „ljubljene — dobre" Julike te 
sprtiti nas u djetinske posteljice. 

Inače bijaše Julika uviek tiha i mirna. Ako li je 
kada štogcdj što rekla, to je svaka rieč glasila blago i 
posve čedno, uz to i žalostno. Nije se ona prenavljala 
ii pretjerivala, već je sva nekako odisala od silne tuge 
i pečali. U obće bijaše veoma ponizna načina. I premda 
bijaše takova, opet je imala nešto u sebi, da joj je 
svatko izkazivao mnogo počitanja. Mi djeca pokraj sve 
ljubavi svoje i pokraj sve dobrote njezine nikada se 
niesmo usudili na kaku drzovitost ii obiestnu spram nje. 
Više je mogla ciglim jednim pogledom svojim kod nas 
opraviti nego li „informator" i najstrožijimi riečmi. 

U kuću bi našu dolazila radostno svake godine 
pod jesen — na više nedjelja, da šije baš za nas djecu. 
Majka moja silno joj voljela, a i Julika bijaše majci 
i cieloj kući iz dna duše odana. 

Kad su u odredjeno vrieme pošla kola po nju u 
grad, bilo je u nas vasdan prije već nestrpljena izčeki- 
vanja Kod dolazka pljeskali smo u ruke, vješali joj se 
za skute, a ona je tiho smijući se najprvo pristupila 
k majci i poljubila ju jedva se usnama dođirući ruke. 
Tako isto otca. Onda istom redom k nama djetci. -Ej 
— kako sretni bijasmo! Ja ne znam danas još, ne 
bih li morao u Juliki nazrievati prvu svoju ljubav — 
makar da mi je istom kakih sedam godina bilo. Sva- 
kako stoji, da sam se često i prečesto ravno pred njom 
ustubočio i jadnako ju gledao. A u tome bilo mi je toli 
drago i tako liepo ! Još ju sada vidim, kaka je bila. 
Visoka u tielu i nježna i strojna. Bliedo — tek slabo 
zarumenjeno lice bilo je tako, da sam uviek pomišljao, 
da mati božja mora upravo tako izgledati. U istinu pre- 
krasno lice. — Tamne modre oči odavahu istina mnogo 
žalosti, nu sjahu od tolike dobrote i vjernosti, da ja 
takav pogled samo još u pasa vidjeh. Kake joj je boje 
kosa bila, niesam mogao znati, jer joj glavu pokrivaše 


uviek širok crn rubac, koji je duboko u lice padao i 
davao joj tako izgled koludrice ili svetice, kakovih vi- 
djavasmo na sličicab u majčinu molitveniku. Ovaj rubac 
činio takodjer te joj je liepo mlado lice — i onako uviek 
ozbiljno — još više nosilo na sebi strogost, spokojnost i 
neki mir. koji je svakoga silio, da bude dobar i učtiv 
s njom. I zbilja — nitko u kući nije se vladao prema 
njoj kano osobi najmljenoj uz običnu nadnicu. Majka to 
i strogo zabtievaše. „Ona je purgarica!" — rekla bi 
služinčadi, kad bi opazila, da se koje čeljade nije po- 
nielo, kako je trebalo. Nama pak djetci kazala bi: „Ta 
— Julika je toli dobra — pa sirotica i veoma nesretna." 
Sirotica ! Već tada gotovo me je poviest Julikina više 
dirala od poviesti svih nesretnih i začaranih kneginja. 
A bio sam još diete, — a to je bila onda istom polo- 
vica njezine nesreće! — Često i često zatekoh ju, gdje 
joj niz krasno lice curi suza za suzom. Bio sam, istina, 
premlad, da mjerim onu njenu tugu, — nu opet sam 
mogao spoznati, da je draga i dobra Julika silno ža- 
lostna, pa se skufim u kut i stanem plakati — plakati, 
da mi je čisto daha ne stajalo 

Već onda je bila Julika udovica. Ili — pravo da 
kažem — nama djeci tako se kazivalo. Poslije sam tek 
saznao, da joj je onda još — u vrieme prvoga moga sje- 
ćanja — muž živio. 

Bijaše ona diete čestitih gradjanskih roditelja. Otac joj 
je imao negdje u Vlaškoj ulici u Zagrebu dućan s raznom 
robom. Trgovina mu išla dobro. No za rana još izgubi ženu, 
a Julika majku, koja u najstrašnijih mukah svoje težke 
bolesti i u čas tako rekući agonije još je uviek imala 
samo na pameti svoje drago diete te umirući ljutila se 
i na muža i na služkinju, što diete nije dobilo svoj ve- 
černji obrok na vrieme. Otac nije dugo udovao. Kuća 
je trebala gospodaricu te se on po drugi put oženi. Uzeo 

Ijepušastu mladu djevojku iz sela. I sada je trgovina 
uspievala — ali svake godine bilo krštenja u kući. Na- 
pokon — za kojih deset godina jedva je dućan nasmagao 
toliko, da prehrani toliku obitelj. Svaki zalogaj, svako 
parče hljeba imadjaše svoju točnu tanku mjeru. 

Zato se svako čeljade osjećalo na računu kuć- 
nome. Naravno domaćica nije kod svoje rodjene djece 
počela s prekobrojnimi. Njoj je prva Julika bila suviše 
na računu. I najmanju stvarcu težko joj je uštila. Silno 
joj materinje čuvstvo žene rodice jednako govoraše, da 
je svaki komadić hrane i svaka kapljica pića, što Julika 
potroši, oteto njenoj vlastitoj djeci. I Julika je morala 
od maćehe trpjeti svako zlo i pokor. Mogla se ona na- 
raditi ko niemi stvor, vršiti posao dviju — triju sluš- 
kinja, — mogla se suzdržavati od jela, koliko samo do- 
puštaše narav te glad tišiti vodom, da joj se slabine 
nadale, sve to ne mogaše da utiši gnjev maćehe. 
Čim je Julika ponarasla, bude dakle maćuhi jednako 
želja, da djevojka što prije izadje iz kuće — da se 
udade ma za koga. „Istom koji će se pokazat na pragu 
— pa ma bio star — gurav — ćorav — sirotan — 
ma kaki samo da je muž — i da ju odvede — da 
ju vodi vodi iz kuće ! “ — govoraše žena otvoreno. 
Julika je takodjer slično mislila. I ona je nestrpljeno 
izčekivala čas, kad će se riešiti svoga zla u roditeljskoj 
kući. Da joj nije bilo za otca, koga ljubljaše vjerno i 
strastno, davno bi bila odskočila domu te otišla ma 
kamo — makar i služiti. — 

Jednoč dogodi se nešto. Onda joj je bilo tek nešto 
više od sedamnajst godina. Maćeha ju karala i bome 
najposlije stala tući. A nije imala baš nikaka razloga, 
da ju psuje. Najstarije dvoje djece povadilo se i do živa 
izbilo i ižderalo. Maćeha u svome jadu skoči onako u 
košulji u dvorište te zamahne već, da će po djeci. Taj 

mah sidje u dvorište i Julika, na glavi s ogromnom ko- 
šarom dječjega rublja. 

Čim ju maćeha uoči, pusti djecu i navali na Juliku. 
Najprvo uzme vikati i grozno psovati, što djevojka na 
djecu bolje ne pazi, nego ih pušta, da se tako grdno 
iztuku te jednome krv iz nosa curi, a drugome su hla- 
čice od stegna do koljena poderane. Julika odvrati, da 
je morala rublje prati za najmladje diete, te nije imala 
kad, da se za drugom djecom ogleda. Na to skoči istom 
biesno maćeha i bome udari na djevojku te ju uzme 
biti, kud je dosegla. Najzad ju je vucarila po dvorištu, 
držeći siroticu za dugu joj bujnu kosu, i ogromne dojke 
žene rodilje tukle po zraku kano klatno o zvono. U 
svome jadu nije biesna žena spazila, da joj se košulja 
odmakla do pupka. Julika u svojih mukah zazivala otca. 
No umjesto otca pokaže se na vratima, što su iz dućan- 
čića izlazila u dvorište, visok krupan mladić. Taj ne 
budi lien iztrgne djevojku maćesi i postavi se ravno 
pred razjadjenu ženu. 

— Habakt — mir — nije T Vas stid! — odsieče 
napolak ljutito, napolak s dobroćudnom šalom. Maćeha 
se prestravljeno i zadivljeno zagleda u mlada čovjeka 
te u tome čudu nije mogla ni jedne rieči da izusti. 
On videći gole silne sise nešto se zastidi i pocrveni te 
kan da se ništa desilo nije, promuca tek, da u dućanu 
nije nikoga našao a treba mu za groš čavala. I odmah 
pače gorostasnom svojom rukom, oko noktiju posve cr- 
nom i po prstih još gusto obraštenom, pokazivati na 
dlanu druge ruke, kakih mu čavala treba. 

Julika, pokraj sviju svojih bolova i tiela i duše, 
prva se snadje i povede čovjeka u dućan. Sva zaplakana 
još je uviek drktala po svem tielu i dugo je trajalo, 
dok je našla prave čavle. On joj je pomagao tražiti i 
— ni da bi jednom rieči spomenuo predjašnji prizor 

u dvorištu. To se Juliki svidjaše. I onako nije znala, 
kud bi se od stida stavila. Kad je napokon dobio željenu 
robu I platio svoj groš, upita tek, je F joj „ono bila 
majka" ? Da ; — kod odlazka upita još djevojku za ime. 
Odsele je dolazio svaku večer što to kupiti, poslije 
našao zgode svaki dan po dva tri puta u dućan doći. 
Saznali su od njega samoga, da je kovački kalfa, da je 
služio osam godina u carskoj vojsci i sada da je stalni 
„urlauber" i da se zove Marko Horvatek. Imetka nije 
imao, ali se nadao, da će dobiti mjesto vlastelinskoga 
kovača kod nekoga grofa u Zagorju. I spominjući to na- 
doveže: — Bio bih ga već dobio — da sam oženjen, 
grofovski provizor neće nego oženjena čovjeka ; — veli : 
— neoženjeni ljudi bećari su i protuhe, — a kako da 
se ja ženim — kad nemam ništa? Vojničtvo mi ne 
smeta doista, — kapetan mi je rekao, da se sad mogu 
ženiti, jer sam osam godina služio. A1 — što, — nemam 
novaca ! — E — imadete Vaše zdrave ruke — majstor 
ste — bome svaka varoška djevojka može Vas uzeti. — 
Ne tražite ni Vi novaca od djevojke — pa ćete naći! 
reče Julikina maćeha. 

Od sada jednako maćeha svraćala razgovor s Mar- 
kom na ženitbu, a kad je jedne večeri došao kazivati, 
da je jutros sam grof poslao po njega i nagovarao ga, 
onda mu maćeha otvoreno savjetova, neka se s Julikom 
uredi. On je bome davno mislio na to. Tek se bojao, ne 
bi mu je dali, jer najzad ipak je „frajla* i „štacunarska 
kći“. Za nju samu bijaše siguran. Niesu, istina, nikada 
ništa rekli jedno dragomu, aF opet — on je nekako 
mislio, da je djevojka uz njega. 

I tako se još iste večeri sve uredi — a sutradan 
podjoše već k župniku kod sv. Petra, da jave svoju na- 
kanu stupiti u „sv. sakramenat skupnoga hižtva". Susjedi 
su odgovarali otca. Govorili, nema čovjek još ,,abšit“ 


a ljudi, koji čitaju novine, pripoviedaju, da će biti 
opet rata u Italiji, jer sam francuzki car nešto se za 
Talijane zauzimlje«. Otac Julikin gotovo se s njima slagao, 
ali — pred maćehom niti da bi se smjelo tako što spo- 
menuti. I Julika sama težko izčekivaše čas, kad će sva- 
tovi minuti. — 

Tako se uzeše. Vani na selu — bude mlada ženica 
upravo blažena i sretna od života, koji je sada začela. 
Ne od razkoši prvih bračnih mjeseci. Ljudi hiteći 
za poslom i dnevnim hljebom nemaju vremena, da na- 
maknu svojoj duši i svome srcu takav luksus. Njena je 
sreća glavno postojala u dragoj brizi oko malena ku- 
ćanstva i — što nije više trpjela progona, kakvim ju je 
maćeha mučila. Iz početka mučila ju ponekle zabrinutost 
poradi rata, nu — sada u jedared utišali glasovi i ništa 
se nije čulo. Tek kako su kojih deset jedanajst mjeseci 
proživjeli i već sinčića u zibci čuvali, dodje poziv i 
M^rko morade ,,izmarširati“. 

Sad je Julika, da sebe i diete prehrani, morala 
segnuti za iglom. Tako je započela svoj šivalački zanat. 
Kod domaće je provizoriee počela, a odanle su ju zvala 
s vremenom i susjedna vlastela. U prvi mah već dalo 
joj se na žao, da mora svoje kućanstvo napustiti i da nije 
više samosvojna gazdarica. No — tješila se, da će sve 
to tek za vrieme biti. Grof joj obećao, da će mjesto 
kovača čuvati za Marka, a i on je govorio, da će valjda 
skoro doći Marko kući. 

No grofova se ne izpuni. Marko je još uviek bio na 
\ojni - a od bojišta dolazili zli glasovi. 0 njemu i od 

njega nikada ništa. Julika je morala napokon uzeti stan 
u varoši — 

Opet je bilo s večera. Julika je sjedila u svojoj so- 
bici te zibajući nogom zibku marljivo šivala. Ta imala je 
prešan posao, da sakupi štogod novaca i da pošalje 

^andor-Gjalski : Tri pripoviesti. a 

svome Marku, od kojega na sva nebrojena pisma nikad 
nikaka glasa, osim prije kakih osam dana, kad joj je tudja 
ruka priobćila u kratko, da je Marko u bolnici bolestan. 
Htjede mu dakle mali krajcarak poslati, da mu bude 
lakše u bolnici. Onog večera jednako joj nekako težko 
bilo na srcu. Ni ona običajna pjesmica, s kojom bi 
svaki put uspavljivala diete, ne htijaše joj taj put preko 
usana. Vidjela je naime poslije podne prosjaka bez noge 
sa vojničkom kapom i medaljom, kako vuče po ulici n or- 
ganae“. Onaj čas ju nešto zazebe u duši i pomisli, koli 
bi strašno bilo, da joj Marko taki dodje. I od poslije 
nije više mogla naći mira, makar da je umovala, da bi 
u tome slučaju za cielo došla kaka viest, da u listu, 
što ga je dobila, nije niti jednom rieči spomenuta kaka 
težka bolest a kamo li kaka rana. Sjećala se još, kako 
joj je Marko često pripoviedao, da se vojnici često obi- 
čavaju bajagi bolestni uvući u bolnicu, samo da izbjegnu 
koji put trudnoj službi. Valjda je i Marko tako učinio! 
Da — da — bit će tako — prevejanac i mudar je 

lulstrko ! — 

sve to nije hasnilo, ona se nikako nije mogla 

primiriti. Mali se u zibci probudio i zaplakao. Obje ru- 
žice i nožice digao ravno u zrak te ih je svjetlo od 
svieće oblilo, da su rumene i ružičaste sjajile. Julika 
naglo pusti švelo iz ruke i prigne se k djetetu, da ga 
cjelovi umiri. Kod toga uzme jednu ručicu i nožicu u 
ruku i obaspe nebrojenimi poljubci, pa mišljaše, kako je 
negda i kod onoga biednoga prosjaka majka mu uži- 
vala u njegovih isto tako finih rumenih nožicah — a 
danas sirotan ! — I ona ne znajući, zašto, — gorko 

zaplače. , , 

Tako nije čula, da je njetko pokucao na vrata ji 

ne čekajuć otvorio ih na polak. Kad je glavu digla, vidi 
muža svoga, kako se na uzko otvorena vrata šulja i 

vuče u sobu i to tako, da je samo lievu stranu tiela 
pokazivao. Julika veselo skoči k njemu. Od suza radost - 
nica u očima nije ga pravo ni vidjela. 

— Oj — hvala Bogu, — da si došao, — bila sam 
već toli zabrinuta ! — klikne i krasno joj lice opet je 
sjalo od sve svoje mladosti i od sve sreće. 

On se sveudilj nije sasvim k njoj okrenuo, nego 
jednako tek pokazivao svoju lievu stranu, a s desnom 
se sakrivao za vratima, baš kanda u desnoj ruci nosi 
kaki dar, kojim ju želi nešto kasnije iznenaditi. A1 — 
dakako — izgledao je tako prašan — poderan i užasno 
mršav — jednom rieči izgledao je biedan, da je gotovo 
ludo bilo misliti, takav čovjek može kome kakav dar 
donieti. I Julika je tako nekako mislila. A onda — ah 
— bolno vrisne i primajući se za glavu posrne najprije 
korak dva napried — onda natrag i morade se naslo- 
niti eielim tielom uza zid, toliko ju potresla golema ne- 
sreća, što ju pred sobom gledaše. Mužu je falila desna 
ruka, odmah gore već od ramena, i desna noga od sre- 
dine koljena. 

I dugo — dugo plakahu nesretne duše i moljahu 
milost u Boga. — 

„Kako živjeti sađa?“ — stavljahu jednako pitanje. 
Julika sa svojim švelom tek je toliko zaslužila, da je 
mogla jedan želudac za nuždu nahraniti, nu kako će 
odmah tri zadovoljiti? I njegovo i njezino oko bolno — 
očajno zagledavaše se u kut, gdje je smješteno bilo nje- 
govo orudje kovačko. Ah — sad mu više ne će služiti. 
J ulika gotovo očaju bila blizu. Drugi dan ciela već kuća 
znala za nesreću. Tu joj prvi progovori sustanar Dimler, 
muzikant u njemačkom zemaljskom kazalištu i dnevničar 
u nekom carskom uredu. Taj joj reče, da Marko kano 
izsluženi kapral imade pravo na službu u kojoj carskoj 

kancelariji kano pisar ili ,,amcdiner“, osobito što je invalid. 

* 

— U mome uredu imađemo oficijala, koji je bez 
ruke — i jedan ,.amcdiner“ hoda drvenom nogom. Moj 
je zemljak — tamo iz gornjeg Štajera. Dakle — i Vaš 
će muž dobiti službu. Znade li pisati? — 

— Pisati? — Čekajte, čini mi se, da znade, jer 
čitati umije. Ali — pisati — ? Ah — jao — da je prije 
i znao, — nema desne ruke. 

— Uh — istina — e — pa što — kao „amcdiner K 
dosta će biti, — ako znade čitati. 

Od sada je Julika imala nade. Marko je znao pisati; 
— istina — nikada Bog zna kako. Kako istom dakle 
lievom rukom! Nu Julika se i tu snadje te još istog 
večera sjedili su muž i žena za stolom i široka kovačka 
pleća sagnuta su bila nad artijom a ruka ljevaka, težka 
od svoje nemoći, mučila se, da pravi slova. Na papir, 
da se ne odmiče, stavila žena svoj šivaći jastučić te u isti 
mah i šivala i pazila, kako joj muž pravi slova. Tako 
je cd sad vasdan bilo. — 

Napokon se čovjek uvježbao, da je prilično mogao 
pisati. Kada je tomu podpuno svjestan bio, morade dnev- 
ničar sastaviti molbu za službu, te Marko i Julika ođ- 
nesli ju k gospodi. Išli su svakud. Kod toga im tek 
mnogo pačilo, što gospoda niesu umjela hrvatski govoriti, 
a njima obojemu težko je ili nikako bilo s niemštinom. 
S toga su „hofratski“ ii ,,štathalterajratski“ odgovori ste- 
reotipno glasili: „hm — hm — “. I redovito nakon tako 
kratka odgovora digla se ili suha duga ili kratka debela 
ruka uz visoko u zrak izpravljeni vrat, uvijen u ,, zlatni 
krogen“ pete ili šeste „dietenklase", te pokazala na 
vrata, i onda se odmah potegnuo vrat sasvim u svoj 
zlatni „krogen a , a nos, što je gotovo jedini još iz njega 
virio, ukopao bi se u omašni „konvolut“ spisa, što je 
upravo na stolu pred njim ležao. A (Julika i Marko ne- 

kako posve i zadivljeni; i prestrašeni, — da posve su 
glupi izašli iz sobe. 

Nu uza sve to — po staroj navadi prijatelja našeg 
čovjeka — Julika i Marko tumačili ovaj pitijski „hm — 
hm“ — kano dobar za sebe znak. Jer da ne bi ništa 
bilo, zašto im se ne bi odmah reklo? 

Ova je dobra nada potrajala još i onda, kad i nakon 
tri mjeseca nije nikake službe bilo niti kaka riešenja 
molbi. No — niesu sami tako sudili. Svatko im je go- 
vorio, kako ne može da bude sumnje, te će Marko 
dobiti službu. Dnevničar što više našao nekaku naredbu 

— neki patenat, — gdje stoji natiskano, da su izsluženi 
vojnici prvi na redu za taka mjesta. 

Najzad ipak počeli se nešto bojati. Jer najprvo je 
bilo nade, da će dobiti kod suda službu, gdje se upravo 
bilo izpraznilo podvorničko mjesto. No — jedno jutro, 
kad je Marko pošao k sudu, da se razpita i razvidi, po- 
kažu mu nekakog Niemca, koji je tamo iz Šlezke došao 
te postao ondje pođvornikom. Marko se ljutio. Što 
trebaju iz te daljine čovjeka — a imadu nas — mene 

— hm!“ reče dnevničaru, no taj sav pobliedi i odbjegne 
iz njegove blizine. Drugi pak jedan utješi ga, da će 
njega namjestiti valjda kod financije ili kod štathalterije, 
jer kod suda ipak težko bi služio, kad mu noga fali, 
što bi svakako kod dostavljanja sudbenih rješitaba u 
velike priečilo. Marko se s tim umirio i opet mirno 
čekao. 

Napokon mu dodje molbenica. Julika je toliko baš 
njemački znala, da je mogla nahrbteno riešenje čitati i 
razumjeti ga. I tu je čitala, da se molitelj odbija, jer 
nije izkazao znanje njemačkoga jezika. Biednica ostade 
ko omamljena. 

Dakle — kazuj, — što je! Kuda me metnuše? 

— nestrpljeno ju upita muž. 

— Ništa! — očajno promuca ona i spis joj se od- 
makne na pod, po kome se mali Matko mučio i sklizao, 
da učini prvi korak. 

— Ta — to nije — to ne može biti ! — klikne on. 

— Ti niesi valjda razumjela dobro — ! Eto šteta, što 
niesmo pitali pandura, koji je đonesao. Ah — kaki nje- 
mački ! Ta — niesam ja molio, da budem sudac ii ašešor 

— što li — ! Takoj gospodi bit će valjda nuždno, da 
znadu njemački — ali ja — ja moljah tek mjesto po- 
dvornika, — a tamo Boga mi nije potrebito, da njemački 
znaš. Ne — ne — ti niesi razumjela. Gdje je molbe- 
nica? Oho — na podu. Čekaj — daj se obuci pa idemo 
k samomu gospodinu hofratu (dvorskomu savjetniku). 
Kod njega ćemo saznati. — 

I oni odoše na Markov trg u namjestničko vieće, 
ili kako tad govorili: u štathalteriju. Dugo su mo- 
rali čekati, dok pred bofrata dodjoše. Došli su točno 
u devet, a još u jedan sat niesu mogli pred njega 
Ta od devet do deset i po primaše hofrat samo čino- 
vnike, zagrbljene suhe ljude žutih upalih obraza sa sie- 
dimi carskimi bradami, s naočalima na očiju i odjevene 
u zelenih mondurih sa zlatnimi B krogeni“. Svaki i nesetni 
nosio je pod pazuhom silni svežanj dugačkih spisa. 
Marko poput svakoga seoskoga kovača bavio se mnogo 
liečenjem, pa je videći ove ljude odmah smislio, da im 
svima treba ili rogata čke kiselice ili pagliano- sirupa. Ju- 
lika pak sva se od čuda snebivala, videći, kako ta gos- 
poda, kojim se podvornici do zemlje klanjahu, pred vra- 
tima uviek najprvo stave uho na ključan cu i zadržanim 
dahcm prisluškuju, čuje li se iz nutra kakav glas, kako 
se onda svaki izkašlje prije no što pokuca i opet žurno 
stavi uho na ključanicu, da čuje „herein u , — i kako 
onda vrata tek napolak otvori, te još na pragu učini 
duboki poklon. Ona se sada čisto plašila od toga hof- 


rata, kaki li strašan mora da bude, kad ovaka silna 
gospoda sa toli strogimi, žučljivimi i gotovo biesnimi 
obrazi pred njim ipak strepe! 

Od deset i p6 do dvanajst niesu ih pustili pred 
hofrata, jer je bila nedjeljna konferencija pod predsje- 
danjem samoga bana. U dvanajst sati opet došla neka 
gospoda, koju je podvornik prije unutra odveo ; i to je 
trajalo do jedan sat. Tek u jedan i po došao je red na 
Marka i Juliku. 

— Samo u kratko recite, što imadete, jer gospodin 
hofrat ide skoro na ručak — na kaptol k biskupu, — 
ne zadržite ga dakle, — šapnuo podvornik Juliki u uho, 
kad ih je pustio unutra. 

Usmucaju se gotovo uništeni u sobu hofratovu. U 
nutri je bilo mračno, da se nije dalo odmah razpoznati, 
gdje je što. Postave se tik do ulaza. 

— Što hoće? — Javi se tamo negdje iz kuta za 
širokim ogromnim stolom s visokom policom neki opori 
glas u njemačkome jeziku. 

Još uviek niesu Julika i Marko vidjeli hofrata, pa 
ih se zato čisto sablastno doimao ovaj kano iz visina 
zračnih ili iz dubina podzemnih dolazeći glas. Zbunjeno 
uzmu on i ona kašljucati i da budu sigurni, redom se 
na sve četir strane duboko klanjali. 

— No? — Javi se opet glas za stolom. 

— Hvaljen Isus — - njihova milost — mi smo naj- 
ponizniji sluge! — izmuca napokon prva Julika. 

Jedva što su prve rieči pale, i čulo se o čem se 
radi, skoči iza stola sitan mršav čovječac u crnu dugu i 
otrcanu fraku, sa žutom parokom na glavi i s crnima 
naočalima na — čelu. Vodeno-modre oči čisto zadivljeno 
i razrogačeno gledahu čas u Marka čas u Juliku. Za 
cielo je bilo čovjeku posve neponjatno, kako dolazi hr- 
vatska rieč u te prostorije — i to pred njega, cesarsko- 

kraljevskoga hofrata ! Iz čuda pao u gnjev i stao vikati. 
U ruci je držao još neki spis. 

— Oho — dakle Vi tako malo cienite jezik dr- 
žave i previšnje službe — vi se usudjujete tako govo- 
riti ovdje preda mnom Oho — oho, — dakle 

istina je — eto baš mi se ovdje u tome spisu, što 

ga sada primih — javlja — javlja mi se od domaće 
vaše strane, — da se tu nekake demonštracije naka- 
njuju — da se tu misli, — država će popustiti poradi 
nesreće svoje kod Solferina — te priznati vam vaš je- 
zik ; — oho — dakle to se već počimlje .... A znate li 
Vi, — nastavi uzdignutim glasom — da je to discipli- 
narni prestupak, kad se usudjujete ovdje demonstrirati ? 
Tako je, moj prijatelju — i ja ću vas morati kazniti 

dati. Dk — ali oprostio bih Vam, da mi kažete, tko 

Vas je naručio i ovamo poslao? — 

Marko ga nije razumio, tek Julika. Ona htjede, da 
mu odgovori, nu hofrat joj strogo dade znak, da šuti i 
ponovi pitanje Marku. Ovaj je dakako šutio i tek se morao 
nasmjehnuti. Hofrat se trže i htjede već da iz nova 
zagrmi. Nu u dobri čas pade mu na um, da pita: 

— Razumijete F njemački? — 

— Niks dajč! — odvrati Marko i pruži hofratu 
svoju molbenicu. 

Ovaj pregleda spis, nasmješi se i nekoliko puta 
zaklima glavom. Nešto je malo znao natucati hrvatski. 

— Pa što hoćete jošte? Tu je sve posve jasno re- 
čeno. Vraćena Vam je molba — ja znadem za nju — 
ja sam podpisao — da, — vraćena Vam je, jer ne mo- 
žete da budete „amcdiner", što ne znate njemački. 

— Molim gospodina hofrata — al ja moram ži- 
vjeti — ja ne mogu da radim, a prosjak da budem, — 
pak što će „amcdineru" njemački — to je možda gospodi 
od nužde, — i on se počeše po šiji. 


— Njemački kano državni jezik od potrebe je sva- 
kome, koji služi ce?. kralj. Veličanstvo. Razumijete li? 
To je jezik državni — jezik države — razumijete li? 
Kako će dakle država plaćati i hraniti ljude, koji ne 
znaju njezina jezika? A i previšnja služba iziskuje tako. 
0 — to bi liepo bilo, da nije njemačkoga jezika! 
Koliko jezika bi morao onda čovjek znati? 0 moj 
dragi — i „ amcdiner “ treba da čita, što mu se u ruke 
dade, — a kako će čitati, ako ne zna jezika? Da — 
a mi imademo ljudi, koji znadu njemački, a taki sva- 
kako više vriede nego Vi s vašim — vašim — idi- 
omom 

— Al ja sam služio cara — ja sam izgubio ruku 
u bitci kod Solferina — eto još mi nije ni zacielila rana, 

— ja sam izgubio nogu ! — 

— To je žalostno, — ali — ne znate njemački, — 

— ne možete biti u državnoj službi, — pak punktum 
štrajzand drauf! — 

Marko plane. 

— Molim gospodina hofrata — to nije tako. Kad 
sam morao u vojnike, da cara služim, — onda niesu 
gospoda iskala, da njemački znam, a vojnička služba — 
to je barem carska služba kao ni jedna više. 

— Pustite Vi mene. Gle — gle ! Napokon se zbilja 
niesam varao? — i hofrat pogleda postrance Marka te 
napolak glasno reče za sebe : — Taj je zbilja naručen. 

Julika ga je razumjela i kaže mu : — Ne — gospo- 
dine — ali krivo mu se čini, da ga sada carstvo odbija, 
jer tobož ne zna njemački, a kad je carstvo od njega 
iskalo krv i život, onda je k tomu dostatan bio jezik 
hrvatski i nije se tražilo, da znade njemački .... 

— Šutite Vi — Vi ste diete — Vi tu govorite ludo 

— gotovo buntovno. Ja sam već rekao, on ne zna nje- 
mački — ne može onda da bude kod države namješten. 

— To je krivica — iztisne se biesno i gnjevno 
Marku iz grla. — Ja dolazim iz rata, gdje sam se bio 
za cara i izgubio za njega i za carstvo ruku i nogu. 
Gotov sam bogac — lazar sam — a kaki sam bio, Bože 
moj, kad sam otišao! Čvrst — zdrav — oh — nije 
bilo kovača ir.eni ravna! — Sve sam izgubio — a iz- 
gubio za carstvo, pa da carstvo sada ne će da mi kruha 
dade. Ja sam u bitci — ja sam u vojni talijanskoj — 
najmanje njemačkih vojnika vidio, ... — pa zar sam se 
ja zato tukao i krv svoju Ijevao, da sada ovi nje- 
mački vojnici dobiju prije mene kruha? Pošto mi je moj 
hrvatski jezik dostatan bio, da služim caru pod barja- 
kom, pošto se nije pitalo mene, da li njemački znadem 
u čas, kad sam morao u vatru, — onda ne može carstvo 
ni sada tražiti, da nj< mački znadem. Ja niesam učen 
čovjek — prost sam kovač bio, — ali — ako carstvo 
drugačije čini — ja znadem, — da čini proti Bogu i 
proti pravdi .... 

Hofrat se posve prepao. Njegov ukočeni birokratski 
duh nije mogao poimati toga izboja osjećaja, koji je 
posve elementaran bio i čisto kano da je neka inspi- 
racija dala ranjenomu nesretniku rieči. Hofrat je ostao u 
prvi čas zapanjen i niem. Tek se hvatao ugla zelenoga 
stola. Istom kad se Marko okrenuo i s onom jednom 
svojom nogom i štakom drvenom učinio težki nespretni 
korak k vratima, došao je hofrat k sebi i počeo nešto vi- 
kati. No Julika i Marko bijahu već napolju. Na skalinah 
dotrči za njima podvornik i javi im, neka s njim idu 
na policiju. Tako da je gospodin hofrat odredio. 

— Što ste za Boga učinili? — dovrši podvornik. 

— Što sam — što sam? — Istinu sam rekao — 
a Vi — recite gospodinu hofratu, da ja nikud ne idem 
nego kući. 

Podvornik se uzprotivio i strože mu naložio. 


— Pustite me na miru — vratite se, odkuda ste 
\ došli, — biesno rikne Marko. 

1 Podvornik, vjeran sluga svoga gospodara, ulovi Marka 

za onu jednu njegovu ruku i htjede da ga drži. Marko 
se trgne i zaleti se u njega cielim ramenom, da je po- 
dvomik posrnuo nekoliko koračaja natrag. Bijaše ne- 
sretnik posve izvan sebe. čisto se tresao od jada i Iju- 
tosti. Dodjoše na ulicu. Tu podvornik opet naloži, neka 
zakrenu k gradskoj viećnici. 

Marko ga opet onom jednom svojom rukom rine 
' od sebe i — kano vol, koji je izbjegao udarcu mesa- 

revu — ogledne se na sve strane biesnim pogledom, te 
spaziv na uglu preko ulice dućančić s prodajom duhana 
skoči onamo i zahvati cimer s crno- žutim c. kr. orlom, 
pa kako je ljut bio, imao je u jednoj ruci silnu snagu te 
u tili čas strgao cimer sa zida. Onda poleti prema po- 
dvorniku, . . . ovaj videć da bi ga kovač sa cimerom mogao 
utući, pobjegne bezobzirce, a biesni Marko škripajući 
zubima i sa suznima od jada očima baci cimer o tlo i 
A uzeo po njem gaziti nogom i štakom, a u ruku prihvatio 

svoju molbenicu, te ju s vikom derao na stotinu koma- 
dića. I ljudi se čitava silesija skupila oko njega. — 

* 

Dotle sam znao ja ko diete poviest Julikinu. I ona 
i majka, kada je godj bilo razgovora o njenoj biedi, 
svagda su kod dogodjaja s cimerom prestale i svagda 
svršile s riečima: „I tako je siromah zaglavio!" — Mi 
smo djeca uzeli to, kao da je umro, pak na naša odnosna 
pitanja odgovaralo nam se tako nekako. No najzad sa- 
znadem dalje. Došlo to ovako. Jednoga jutra — u ad- 
ventu — izmolim ja od Julike, da me je uzela sobom 
na zornicu. Bilo je uviek za me od neopisiva čara 
ono rano ustajanje, ona s jutra zapaljena svieća, ono 
tiho odievanje, pa onaj polagani — polagani odlazak. 
Istom pak mračno zimsko jutro na polju i žurna hitnja 

gore k crkvi, od koje se razliegala zvona, — onaj svježi 
čisti snieg po dolovih — ah — mlada dječačka duša posve 
se gubila u nedohitnih željah i bajnome sanjarenju! 

Niesmo bili više daleko od crkve. Trebalo je tek 
samo još da prođjemo komad javne ceste. Julika me 
jednako sokolila, da idem brže. Kad bijasmo po prilici 
u sredini puta, dolazijaše pred nas polaganim — posve 
polaganim korakom čovjek jedan. Mjesec je još sjao te 
je sjena toga čovjeka u dugome razvučenu liku polagano 
po sniegu pred njim plazila. Julika me uhvati za ruku 
i bliže k sebi privuče. Taj čas mu se posve približismo. 
I okrenutih obraza htjedosmo već da mimo njega pro- 
djemo. 

— Dobro jutro! — pozdravi nas suhim nemoćnim 
glasom. 

Julika se trže i popostane. Ja ga pogledam. Bio 
prosjak — meni se bar tako činio — bez ruke i bez 
noge, odjeven u laku kaputiću i poderanih hlača. A 
bila ciča zima. Lice mu je bilo nekako mrko, suho i 
bolestno, — samo velike duboko upale oči sjahu jakim 
žarom. 

Kad je Julika stala — i on se okrenuo k njoj i 
nije dalje išao. 

— Bože dragi, — Marko, to si ti — hvala budi 
majki božjoj! — i ona pristupi posve blizu k njemu. 

Bio je zbilja suprug njezin Marko. S onom jednom 
svojom rukom nekako bojažljivo prihvatio pruženu mu 
desnicu Julikinu i tek kad ga je ona k sebi privukla, 
naslonio joj se na grudi. Dugo su ostali šuteći. 

— Zima mi je — gladan sam — noge me bole 
— noga — i ovo, — i nemoćno se ogleda oko sebe. 
Juliki se orose oči od suza. — 

K crkvi niesmo sada išli. Julika uzme Marka pod 
ruku i zakrene natrag prema domu. Došavši mimo 

domaće krčme sustavi se — i mi podjosmo unutra. Ju- 
lika odmah — ■ još na hodniku — naruči vina i kakvo 
toplo jelo. 

— Ovo je moj Marko — obrati se u sobi k meni, 
koji sam se u kut povukao i postrance gledao na njega, 
kojemu posve smrzli modri prsti drktahu tako silno, da 
mu se iz čaše proljevalo vino i iz žlice topla čorba. Sada 
kod svieće vidio sam, kako mu je lice neobično žuto i 
da kose nema oko sljepočica i nad čelom. A inače lice 
još dosta mlado. 

— Julko, — kako je diete? — upita ženu i oči mu 
poniknu. 

— Hvala Bogu — zdravo je. U Zagrebu je ostalo, 

— susjeda Franka, za koju ti pisah, pazi na nj i na 
sobu. 

— Da mi ga je jednom već vidjeti! znade li reći 
„tata“ ? — 

— Ma kako ne ! — 

— Dakle znade ! Ma da — ta — ja sam već tri 
godine, — a onda težko mi je misliti, da je inače nego 
onda, kad me odvedoše. Pa veli „tata?“ — i biedno 
suho lice nesretnikovo bilo, kao da je prosjao po njem 
svietli zračak sunčani. 

— Veli liepo — dječak je to — a svaku veče 
moli Boga za te i za me. Učile smo ga i ja i Franka. 

On uzdahne i za čas nastavi da pripovieda o sebi, 
da je još prije četiri dana „od onuda* odpušten, 
ali da nije mogao brzo ići po sniegu, za kola pak no- 
vaca nije imao, da je predjašnje noći morao spavati u 
mrzloj nekoj klieti te mu je sada u jutro strašno zlo 
bilo, da je već „ondje* u zadnje vrieme pobolievao. 

— Prava sreća, da si još za vremena pisala — jer 

— istom dva dana prije odlazka došao mi je list tvoj u 
ruke. Da je zakasnio, ne bih bio znao, gdje si. Uh — 


kako me boli — nešto me po svem tielu ciepa i If 

grize. || 

Julika je za to vrieme naslonjena bila cielim gornjim 
tielom na stol tik do njega i poduprta licem o jednu 
ruku, a drugom svaki čas se doticala gdje to njegova 
tiela. često se morala posve odvrnuti i svaki put kod 
toga vidio sam, kako se po krupna suza spustila 1 iz 
svakoga oka niz krasno joj sada toli bliedo lice. 

I meni je bilo težko, te sam jednako morao gutati, 
da ne zapanem u glasni plač. 

Kad se Marko nahranio — legao je na drvenu 
klupu, što je oko ogromne zamijene peći usadjena bila. 

Za čas se čulo kratko hripljivo disanje uspavanoga. Ju- 
lika mu sjela u podnožje. A ja ništa ne pitajući došu- 
ljam se k njoj — i zagledam se proti volji u liepi tužni 
obraz. Dugo je šutila — onda gorko i tiho ziplakala, 

-- z a tim mi je pripoviedala. Sad sam saznao od nje, da 
Marko dolazi iz tamnice , u koju ga poslije dugog 
iztražnog zatvora sputaše radi onog čina sa cimerom. 

Uzelo se, da je to strašan zločin. Hofrat valjda osjećao 
političku potrebu , da naglasi jakost i stalnost svoga 
sustava. Dakako — nekoliko tjedana kasnije došao je 
oktobarski diplom. Da je samo nešto prije izašao — 

Marka ne bi bila zadesila tamnica. 

Kad je moja majka saznala, gdje je Julika i gdje 
je Marko — pošalje onamo kola po njih. Marka smjeste 
u kući vrtljarskoj. Još iste večeri moralo se po doktora 
poslati, a za tri nedjelje postade Julika u istinu udovicom. 

* 

* * 

I dugo ju pozna vah — nju i sina joj Matka. Nije 
imala sredstva, da ga dade u više škole, a dječarac bio 
slab i od slabe hrane uviek pobolievao, te ga nije mogla 
u zanat pustiti. No — pazila je, da nauči njemački. 


— Neka ne bude nesretan — kao što mu je otac bio, 

— i neka laglje nadje hljeba. Za to joj ne mogosmo 
ničim toliko ugoditi nego li, ako govorasmo s njim nje- 
mački. 

— Samo da mi se njemački nauči, — govoraše 
često, — lako je onda! I trgovac i tko mu' drago bio, 
svak će ga radje primiti. Istina — trgovci su vragovi 

— to bije i muči djecu, — mora takav mali sirotan 
često nositi veći teret od sebe samoga, — ah — a moj 
Matko — tako je slab i boležljiv. Ni krojač Hanslek ne 
htjede ga uzeti u nauk — jer — da ne bi ni djece 
mogao nosati po dvorištu. Zato baš morat ću gledati, 
da ga sprtim kuda kakomu gospodinu u pisarnu. — 

I tako prolažahu godine. Uviek sam mislio na Ju- 
liku i njezina sina, no vidio ih odavna niesam. Roditelji 
mi se medjuto odselili s imanja, ja sam se potucao po 
školah, — pošao i u tudjinu na više nauke, — pa tako 
niti sam štogod saznavao o njoj niti mogao saznati. Kad 
se povratih opet kući, nije mi svejednako nitko znao 
.i k'_ . ništa sigurno reći. Tek naklapao nešto špan, da je Ju- 

liki dobro već išlo, jer joj je sin služio negdje u kra- 
ljevskom nekakom uredu, onda da je u vojnike otišao 
„na veliku žalost majčinu“, — i da će se naskoro vratiti, 
pa dobiti nekaku dobru služba kod željeznice ili pošte, 
jer se u Bosni izkazao i dobio medalju. 

Čisto su me veselili taki glasovi. 

Zadržao sam se taj put dugo na selu. Još kasno 
a studenom boravio sam vani. Jednog večera vraćah se 
iz lova na patke. Bila onaka tmurna večer zadnjih je- 
senskih dana. Tugaljivost je izbijala od svakuda, od 
svega pršila neka sjeta i dosada. Gusti sivi oblaci letjeli 
su jesenskim oštrim vjetrom po zraku i hvatali se vi- 
sova brda te miešali s neprozirnom maglom, što se iz 
vlažne zemlje dizala. Golo već drveće ludo se u vjetru 

trgalo i lamalo. Po Uvađah je blištila razlita voda, po 
svakoj stazi i po svakom putu dizalo se silno blato, a 
po cesti u kolomijah povlačile se duge žute mlake. 

Već bijah stigao, da zakrenem k domu. Tu sasta- 
nem čeljade, kako sredinom ceste juri po najvećem blatu, 
ne pazeći ni na što, a jednako je nešto govorilo i ru- 
kama mahalo. Šuštavim se — i prepoznam Juliku. Bi- 
jaše prava žalost vidjeti ju! Poderana — zamusana — 
mokra u suknjah do trbuha, — a u licu suha i blieda. 
I krasne negdašnje njene oči duboko su ležale u lubanji, 
— a vedje bijahu crvene i otekle. — 

— Juliko! — kliknem zadivljeno, zasramljeno i 
bolno. Nije me prepoznala. Opet ju zovnem. Onda se 
trgne i ne gledajući mi u lice, sustavi se. 

— Idem k caru! Ubili mi diete — baš ko i otca! 
Ustrielio se — jao — jao — ustrielio se. I njemu ne 
dadoše kruha, a dobar i pošten je ; — znade i hrvatski i 
njemački. Što će više? Oh — sve ću milostivomu caru 
kazati ! — I ona uzme brzim nerazgovietnim govorom u 
nekome mekaničnom recitovanju govoriti govor, što će 
ga pred carem držati. A kada dovrši — poleti dalje. 
Htjedoh ju zadržati, potrčah za njom. Vidio sam, da je 
luda. Poslao sam odmah sluge za njom, no — i oni je 
ne stigoše. Biednica se sakrila lukavošću ludila te ju 
ne mogoše ljudi naći. r 

Nekoliko dana kašnje našlo se truplo. Ja ju pre- 
poznali — i dadoh pokopati pokraj groba njezina sina, 
koji je ležao u seoskome nekom groblju kod Save — 
izvan linije posvećene zemlje. Bio je samoubojica! 



Treća pripoviest. 

( 1860 — 1870 .) 

w^isoko u zraku letjele su k jugu đvie ptice tako 
visoko, da ih nije bilo razpoznati, koje su vrste. 

divnih mahovih kano ploveći dizale se sve 
više te više i gubile se i ronile u plavu daljinu 
lazura, po kome se tek ondje daleko na jugu razlili fini 
tanki oblaci. 

Na cesti je jurila elegantna kočijica. Željezne osi 
i pravilni topot kopita veselo odjekivahu medju bregovi 
Na baku kočijice sjedio mlad gospodin, u ruci držeći 
neizmjerno dugi englezki bič. Svaki čas je bičem po 
zraku sjekao. Pokraj njega je bila ljepušasta djevojčica, 
odjevena u laku platnenu odjeću posve svietle boje i 
englezkoga glađkoga kroja. Velik okrugao šešir od slame 
sjedio joj na glavi i široka su mu krila po mladu rujnu 
obrazu bacala do podbradka finu izprekrižanu sjenu, što 
je licu podavalo posebni čar. Crveni B entouscas-suncobran“ 
počivao je otraga kod kočijaša, koji je u svojoj sivoj li- 
vreji i s kapom, obšivenom srebrenom portom, važno i 
nepomično zurio na konje kroz uzki prostor, što je medju 
gospodinovim i gospodjičinim tankim pašom prazan ostao. 

Sandor-Gjalski : Tri pripoviesti. ^ 

l 

Taj njezin p&s — ah — dvama prstima, što no je rieč, 
mogao bi ga čovjek obuhvatiti. 

— Gledajte gore — kako divno plove! Ah — u 
takoj visini — u tome divnome zraku — oj koli pre- 
krasno bi to bilo! - klikne mala krasnica i podigne 
puni obli lakat prama nebu za pticami. Onda se cielim 
gornjim tielom skrene za njima, da je strojni stas, da 
su divna njedra došla u prekrasni profil. 

— Gledajte — gledajte! — kliktaše djevojče. On 
se ni ne obazre za pticami, ali zato promatraše nju i 
žarko i zatravljeno. Gotovo svaka je crtica u licu mu 
odavala veselje i užitak. 

_ Ta — Loto — kud da gledam tako daleko 
a evo ovdje Vas imadem ! — odpovrne mladić, sileći se, 
da mu rieči i glas previše čuvstveno ne izlaze, no više 
da na šalu glase. Ali nije mogao da mu zdravo crveno 
lice ne bi jednako k njoj okrenuto ostalo. Jogunasto 
žive oči posve mu zapele o njezina puna ustanca, o tu 
bujnu kovrčastu kosu jasnosmedje boje — i o taj divni 
mladi šestnajstgodišnji stas. 

— Ne gledajte Vi mene. Ja toga ne trpim — i 
djevojka udari gospodina tobož ljutito po rukavu, — pa- 
zite radje na konje, da me ne prevalite. Ma zbilja — 
zbilja — pazite — eto ga na — gledajte Ofeliju — eto 

skače — u jamu ćemo još. — . . 

_ p s t _ Ofelijo — mir ! Ćuti ništanja, da joj je 

gospodar raztresen ; - ja sam isto kao onaj svetac ii 
mučenik iz mitologije grčke, koji jednako crpe vodu, a 
mora ostajati žedan - sad mu imena ne znam. 

— Kuda Vi! Ha-ha-ha. — 

_ Ne smijte se unapried — jest — baš tako je 
i meni. Imam Vas eto uza me — kako davno že- 
lj a h _ i nuto, mjesto da Vas onako od srea mogu gle- 


dati — Vas jedinu — ja nesretnik moram zuriti u te 
četiri bedaste konjske uši. Ah — 

— Ha-ha — dajte plačite odmah. — 

— Ne ću plakati, — ali slušajte : — ja imam pried- 
log. Na kolima imademo do Orešja preko tri četvrta sata, 
Vi pak želite što prije da vidite svoju Ljubicu — oj — 
da sam ja Ljubica! — 

— Ta ne previjajte očima baš kao naš stari Jurić, 
kad ga zatečem, gdje krade šljivovice — baš tako — 
ha-ha-ha — jest — jest ; ali što u ludo govorite — recite 
radje odmah, kaki je to priedlog? — 

— Dakle moj priedlog ! Eno gledajte — kud ja bi- 
čem pokazujem — ta upravo istim pravcem gledajte — 
ondje se vidi Orešje. Vidite li? Ta — onaj crveni tor- 
njić, — jest — zar ne kako je blizu ? Istom preko vode, 
— da ima tudier gdje most — mogosmo u tili časak 
biti ondje. Nu — pješke možemo na brv. Ako dakle 
ovdje sidjemo — možemo za nekoliko minuta stići 
onamo. 

— Je li istina? — klikne veselo i udivljeno Lota 
te se napolak pridigne od sjedala, da bolje vidi poka- 
zani pravac. — Dakle toli smo blizu! Ta — bilo bi 
ludo toliko na okrug ići, — ajdmo — ajdmo pješke. Vi 
i onako ne pazite dosta na konje. Ali — čujte, gospodin 
Jurica — kakva brv? — 

— 0 izvrstna. Nedavno sam prešao preko nje — 
baš onaj dan, kad se s Henrikom navratih k Vašoj tetki. 
Brv je široka i čvrsta. 

— Ali right! Ajdmo dakle, — sustavite konje. 

Djevojka hitro i vješto skoči s visoka baka, ne 
čekajući, da joj on pomogne. Malko popravi zgužvane 
plisse-je na suknji i spusti se s ceste na livadu, gdje 
uzme trčati. 

* 

— Ne žurite se tako! — vikne gospodin Jurica za 
njom, dok je koeijašu predavao konje i iztegnuo uzke 
jahaće hlače. 

— Trčite i Vi! — odvrati mu djevojka obiestno 
i podvostruči brzinu svojih koraka. 

Na sreću njegovu nije Lota dugo uztrajala u svojoj 
trci. Bilo je naime užasno s arno ljetno popodne. Cvje- 
tovi i trave po livadi povenule visjele su k zemlji, mu- 
šice i kebrovi istom nešto se u zrak dizali, laste se 
zato svaki čas malo ne trbuhom u svome letu doticale 
zemlje. — 

— Bit će kiše Eno — u babjem kutu kakih li 
crnih oblaka! — 

— No — liepe li komedije — ako ne stignemo 
prije oluje! A — meni se jednako daje na sumnju te 
Vi nieste govorili čiste istine, kad rekoste, da smo u 
desetak minuta u Orešju. 

— O-o ! — uzme se protiviti gospodin J urica, nu 
ipak dalje nije uspio. I samomu se činilo sada, da će 
biti više daljine nego li što je kazao bio. A sada — 
oni oblaci tamo, — i ljutio se sam na se. „No — pa 
ćemo se kuda skloniti. Ma — da — izvrstno, — svi pjes- 
nici i svi romani obično uzimlju oluju i grmljavinu kod 
ljubovnih scena. Još ćemo doživjeti štogod !“ — mišljaše 
u sebi. 

Bilo je davno najmanje deset minuta prošlo, kad 
se tek nadjoše pred potokom, ali preko njega na daleko 
nigdje nije bilo brvi. U prvi kraj uzela Lota slavno iz- 
smijavati „lovea“ Juricu. 

— Dakle lovačka Vaša krepost ne ide tek za što 
većimi brojevi usmrćena pliena, — nego stvara, gradi 
i postavlja brvi i prolaze, kojih nikada nije bilo. 0 
don Georgios! — I obiestna djevojka ne prestade da 
mu se jednako ruga. 

Nu odande — tamo daleko negdje na zapadu za- 
tutnjila grmljavina. Lota se sada nije smijala. Počela se 
i jediti. J urica pak — dosta pokunjen — izgledao je na 
sve strane, kako da priedju vodu. Napokon spazi nešto 
niže, da je korito plitko a iz vode strši visoko kamenje 
od briega do briega. 

— „Eto zemlje 11 , kliknuo je blagopokojni Kolumbo. 
Eto je — eto je! kličem i ja! — i odmah pojuri 
k mjestu, odkle uzme dozivati Lotu, koja je mračnim 
licem gledala na njega. On preskače vješto po kamenju 
na drugi brieg vode. Ona ga sa smiehom u licu gle- 
daše, nu — bile su joj takodjer oči nekako zastrašene. 

— Čuvajte se za Boga, — klikne nehotice, kad 
se on vraćao k njoj i od šale načinio, kao da će pasti 
u vodu. 

— Ne bojte se! — odvrati Jurica veselo, i kad 
bude opet na ovoj strani, ponudi joj. da će ju prevesti. 

— Ne — ne — ja to ne mogu ! — odpovrne Lota 
naglo i trgne se od njega, da učini okrug oko sebe same, 
kod toga imajući oči zatvorene. 

— A ma ne bojte se, — uzme on i široko se na- 
smije. Ta — nieste li vidjeli, kako posve lako priedjoh. 
Evo — -. molim Vas pristupite barem bliže, — evo — 
da stavite najprvo desnu — ii ne — lievu noga na ovaj 
kamen ovdje — ovaj prvi do briega, — zatim na onaj 

— i u jedan mah — pa smo prieko. I — ako dopu- 
štate, ja Vas mogu prenieti. 

— Ne — ne, — pustite me ! — 

— Ali Loto — ne budite diete. Ta — vidjeste — 
za Boga dragoga, kako je lako prieći Eto — još ću 
jedan put. Pak — nije potok predubok — ha-ha-ha ! U 
ostalom — aha — sad znadem — Vi ne ćete — ha-ha 

— a — ne imajte brige — ja ću zatvoriti oči i okre- 
nuti se na drugu stranu. — 

— Glete toga čovjeka ! Sad mi se još ruga. Oh — 
što ćemo? Ne — preko vode ne mogu. Ovo riedko ka- 
menje — ja trpim od vrtoglavice — jest — jest — tr- 
pim silno, — imala bih ja inače dovoljno kuraže. Moj 
dragi gospodine — nema druge — makar sat hoda — - 
ja se vraćam — idem na okolo. Vi — kako hoćete. — 

— Kako Vi zapoviedate, — svaki Vaš mig za me 
je zapovieđ, — Vaše divne oči za me su prvi i najjači 
zakonik. 

— Valjda ne ćete ašikovati? Vi dobro znate, da ja 
tako što ne trpim — a osim svega — u oči bližnje 
oluje nije Boga mi umjestno. 

— Oprostite! Dakle — htjedoh kazati, da se po- 
koravam, ali dopustite mi — čujete li grmljavinu — 
gledajte, kaki se to crni oblaci već skupili, — onamo 
na bregovih — vidite li ? — Ondje pada već, — ne će 
potrajati pol sata, pa je oluja i bura ovdje! — Kako 
dakle da idemo na okolo — a nema nigdje zaklo- 
ništa ! 

— Ah — što sam Vas slušala! Glete, — na što 
izlaze Vaši priedlozi. — 

— Ah — ne ćemo sada o tome ! Odlučite se : — ili 
da budemo do kože mokri — a to nas čeka, ako uda- 
rimo naokolo, ili da se kiši još ugnemo te pregazimo 
potok. 

— A da se vratimo k nama u Radojište? — 

— I onamo je premalo već vremena. U Orešjo je- 
dino je blizu. Uzmite eno onaj utrenik preko potoka — 
taj vodi ravno onamo i za čas smo ondje. Dakle? — i 
on opet pruži obje ruke prama njoj, da ju prevede. 
Uz to se obiestno i vragoljasto podsmijavao. 

— Oh — ala ste dosadan. Ne ću Vas nikada više 
slušati. Što sada — što sada? — 


Oštri hladoviti vjetar zahuji zrakom. Vršci i granje 
stabalja zašumi. Ciela daleka šuma kano da se je po- 
tresla. 

Tamo daleko na cesti digli se cieli oblaci prašine. 
Zrak je potamnio i sunce se sakrilo za tmasti oblak, 

— samo još ondje oni najdalji] bregovi sjali i odsievali 
se sunčanim svjetlom. 

— Evo bure — sad nema krzmanja! — odlučno 
izjavi gospodin Jurica i ne pitajući dalje uhvati jakim 
svojim rukama Lotu oko, pasa, i prije nego je mogla 
jednu rieč kazati, nalazio se s njom u sredini potoka. 
V — Vi ste — Jurica — ah — to je gotovo od 

Vas — joj — pazite, — ako li posrnete, mi smo oboje . . . 
j , — prekinuto izgovaraše Lota glasom, koji je drktao, nu 

j koji je takodjer neizrečeno drago glasio, ma da se si- 

lila djevojka, da sva izgleda srdita. Zato Jurica nije ni 
tili časak sumnjao, da se ona ne srdi. Dapače ! — I on 
uznesen od nježnosti i miline dragoga tereta u čas, kad 
r . se najprvo zlaćani uvojak kose joj dotaknuo njegova 

i lica, a onda i samo ono divno lice, u strahu svome 

još čarnije, — preblizu došlo u blizinu njegovih ustiju, 

— u taj čas svlada ga njeko tronuće, pa — bezmisleno 

— pritisne upravo pod ono malo divno uho — na onu 
bielu baršunastu put — vrući čvrsti cjelov. 

Sam se prestraši od svoje drzovitosti i trgne se te 
istom što nije u tome poskliznuo. S toga tko bi znao 
kazati, je li uzklik ili povik gospodjice Lotike : — „Gos- 
podine !“ — bio ljutit ili pak od bojazni, da u vodu ne 
padne. 

Jurica se učini, kao da nije čuo toga uzklika. Kad se 
nadje na sigurnu tlu, postavi nježno gospodjicu na zemlju 
i duboko joj se pokloni. Nije našao nikake rieči i uza- 
lud je hinio sigurnost, — bio je posve smeten. I ona 

ništa ne reče, već uzme popravljati suknju, što se bila • 

poremetila. Kod toga se dolnja usnica složila nad gornju. 

I rukama je razdraženo i nestrpljeno udarala po na- k 

stalih naborih haljine. j 

Jurica ju upozori, da mu je prva kaplja kiše pala 
već na nos. Nu — ni sada se nije oglasila. Tek uzme 
brzo koracati utrenikom. Jurica ju jedva mogaše dosti- \ 

zavati. 

— Pa zar se u istinu ljutite ? — bude napokon smion, 
da ju tek nesigurnim glasom zapita. Nu Lota jednako 
šuti i jednako joj se obrazi mršte. Dakako — pomniji 
i sigurniji motrilac od zbunjenoga Jurice bio bi brzo 
opazio, da oko divnih punih ustanca Lotinih svaki čas 
zatrepta nešto, što je na vlas slično sretnome i dobro- 
stivome posmjehu, i da se na svježih rumenih obrazih 
kruži sa svake strane ljubka dražestna jamica, što sve 
odaje, da nema više traga kakom gnjevu, ma koliko se 
mala prkonjiea silila, neka joj lice izgleda strogo i 
uvriedjeno. No Jurica — u svojoj zabrinutosti nije svega 
toga opazio. Njegova je prijašnja sigurnost odprhnula 
netragom. Ugrabljeni cjelov kanda je posve pomutio čo- 
vjeka. I promienio ga. Dosada je uviek uživao tek u 
družtvu Lotinu, što mu se svidjala njena vesela na po 
djetinjasta još ćud, te se nije trebao bojati, da će se 
njegove slobodne varoške manire i njegova razkalašena 
bezbrižnost (bio je on u pričuvi husarski poručnik) neu- 
godno doimati djevojčice, — a poglavito je uživao, što 
je njegovoj sujeti godilo, da je u blizini tako liepe i 
ugledne djevojke Nu — ovaj cjelov! — Po njemu je 
bilo, kanda je s otim dodirom dignuo silno neko blago, 

— on je oćutio i neznanu dosele slast i gorostasnu silnu 
želju — čistu želju i čeznuće. Duša mu se nekakot alasala, 
a sve ga to učini još više nemirnim. Gotovo se nije usu- 
dio, da s njom uzporedo stupa. Malo je po. malo zao- 


stajao. Čisto se stidio svega toga. On — varoški delija, 
— koji nije istom jednoč sa pridušenim smiehom u sebi 
govorio mnogim i mnogim o svojoj silnoj ljubavi te 
mnoge i mnoge — otmene moćne lavice — znao osvje- 
dočiti tobož o iskrenih svojih osjećajih, — on taki, — 
pa sada čisto da se svija i previja i ćuti nešto, što mu 
je sladko i drago, pa ma koliko se toga stidio. Istom 
gledajući ju, kako to lagacko i dražestno pred njim ko- 
raca sitnimi a opet sigurnimi koraci, kako je sva sitna, 
nježna, tanka a opet razkošna i bujna, koli se gibko 
njiše u uzkome pasu, koli se zamamno struk prama ra- 
menicam širi — Jurica istom što nije opet poskočio k njoj, 
da ju privine k sebi — da ju digne od te nizke zemlje i 
pokaže k nebu, na kome za cielo nema take krasote. 
Njegova baš ni malo poetična duša sada ipak osjeti 
neku potrebu, da onu divnu ljepotu pred sobom u duši 
svojoj slavnimi riečmi uzdiže, i on ju prispodabljao 
čas ljiljanovu cvietu , — čas oživjeloj kakoj vele- 
pjesmi. 

— Loto — ne brzajte tako! — usudi se najzad 
da prekine šutnju. 

— Ne bježim ja samo od kiše, — odsieče mu ona 
tek poslije koje trenuti. — Još i sada imao je glas 
opor biti. 

— 0 — blagodarim — o sto puta Vam hvala, 
samo da opet jednom čujem koju rieč, — makar 
da je u njoj — no da — Vi se još jednako ljutite 
na me. 

— Gle — ti njega — on će se još ljutiti ili tu- 
žiti! Zaista — čednost je daleko od Vas. Vidjela bih, 
što bi druga na mojemu mjestu — tako drzovit, kako 
ste bili, — oh — a ja — ja se jošte upuštam tu u 
razgovore, trpim, da ste kraj mene, — o — al zato ne 

smijete misliti, da sam Vam oprostila. Ni pod koji način 
ne ! Napokon — otimačina bijaše to — Vi ste cieli raz- 
bojnik — oh — mene je stid samo i misliti na sve — 
težko mi je! — 

Zadnje su rieči glasile u istinu silno uzrujano, čisto 
da je plač iz njih provirivao. 

— Oprostite — oprostite — Loto! — klikne mla- 
dić. Nije prenavljao ganuća. Zbunjeno segne za njenom 
rukom. Ona najprije učini, kanda mu je ne da. Nu — 
on ju ipak uhvati za mali prst i Lota mu prepusti. 

U taj tren zatutnji silna grmljavina. Daleko međju 
bregovi odjekivao moćni tutanj. Lota probliedi te se pre- 
strašeno prikuči k pratiocu svome. 

— Je 1’ da se Vi ne ljutite više? — upita ju 
on, i nježno joj pruži ruku. Nije pazio na gromove 
i striele, nije ćutio da je kiša u krupnih kapljah po- 
čela padati. Ah — ono njeno krasno i milo lišće, kako je 
zaklona tražilo u njegovoj blizini i zastrašene se oči 
ravno uprle u njega, — to ga posvema savlada. 

— Zar se ljutite, — nieste 1’ mi još uviek opros- 
tili? — upita ju, a glas mu je drktao, ruka mu se 
tresla. 

— Ah ne — ne — ne ljutim se ! No — slušajte — 
kako grmi — i eto kako sieva ! Što ćemo sada — a 
ova kiša — ah — da nas striela najzad pogodi! — 

— Ne plašite se, Loto — ja sam tu, — pak gle- 
dajte — eno — ona suša ondje u polju, — ajdmo 
onamo ! — 

— Gdje? Ah — eto ondje! Ajdmo — ajdmo! — 

Kiša se za čas spustila gusto. Lota se od srca glas- 
nim i veselim hohotom nasmije i skupi haljinu, da joj 
ne smeta u brzu hodu te poleti prema suši. 

čas — pa i stigoše metu. Lota priskoči prva k suši 
i zakloni se pod krov, no ipak ne uljeze posve u zgradu, 

— istom se toliko zakloni, da je pljusak nije neposredno 
dohvatao. Naslonjena ledjima na vanjsku stienu pod- 
vukla je sitne nožice posve k sebi. 

— A što ne unilazite? — upita Jurica i lupi no- 
gom u razklimana vrata, koja taj mab odpuste i dadu 
vidjeti u tamni prazni prostor, u kutovih tek izpunjen 
ostanci lanjskoga siena. 

— Izvolite unutra — ovdje ćete pokisnuti napolju, 

— uzme opet gospodin Jurica. 

— Da nije unutri tako tamno i gadno! Pa zašto? 
I ovdje sam na suhu. Izvolite Vi. Ajte — ajte — kiša 
će Vas inače — oh — razići ćete se — dajte — sko- 
čite brzo unutra. 

— Vjere mi — Loto — Ijubezna nieste. Sveudilj 
se rugate meni — nesretniku. A ja sam ipak — — 

— Vi — Vi ste, — uzme Lota, nu strašan grom 
i tresak presieče joj rieč. Prestrašena sva poskoči k Ju- 
rici, koji je stajao suši na pragu. 

— Loto — - nemojte — ono je jedan čas sakrivio ; 

— što Vi toliko dajete tome znamenovanja ? — rekne 
Jurica, ne pazeći na grmljavinu i na buru, ma da se 
trošno stanje treslo sve od lamanja vjetra i silne kiše. 
On uhvati ruku djevojčinu, te ju redom nekoliko puta 
poljubi na prstiće. Nije tako činio od puke obiesti ili 
taštine. Bio je u istinu raznježen i tronut. Posve svla- 
dan i občaran gledaše na milu dražestnu krasnicu. Sto 
jaše ona tu tik do njega. Desnom rukom držala se za 
njegov rukav, a lievom je trgala s nervoznom uzrujanosti 
slamu iz strehe. Krupne joj sjajne oči zastrašeno pogle- 
dale u pljusak kiše i kanda je u njima titrala drktava 
suzica od bojazni. Dah čisto da je svaki put pridrža- 
vala, kad je grmljavina zatutnjila. Ah — ova zastra- 
šenost podavaše dražestnome inače preživome djetetu 
neki novi čar, a gospodin Jurica još se više zanosio i 

još snažnije zaronio u posvemašnje divljenje. A nigdje 
na daleko živa stvora ni živa glasa. Samo huči i buči 
oluja, tutnje gromovi i sievaju striele. Toli samotno je, 
i Jurici sa svim udari krv k glavi srce mu zatrepeta, 
a na usnice više mu navrije nego li što ino — snažna 
i žarka rieč: — Loto — ja Vas ljubim! — 

Djevojče tek makne glavicom. 

— Jest — Loto — ja Vas ljubim. — Pustite, da 
Vam velim sve — ja Vas ljubim — ja sam pripravan, 
da za Vas sve učinim — o dajte — odgovarajte! 

— Ali — Gjuro — što trebate toliko o tome? 
Ta — i ja Vas ljubim. Zašto da se mrzimo? — i obiestni 
ljubki posmjeh zatrepta joj u licu, koje čisto zasjaji od 
radosti. No — bilo je takodjer, kao da posve ne vjeruje 
njegovim riečim, zato se i silila, da joj odgovor šaljiv 
glasi. 

— Oh — Vi ili ste okrutni ili me nieste razu- 
mjeli. Ja Vas ljubim — ja sam zaljubljen — Vi morate 
da budete moja — - oj — ja Vas toliko ljubim ! 

On to govoraše drktavim glasom. Bio je očito uz- 
rujan i plah. Sa strane se tek usudio da gleda na nju. 
A naumljene komedije, da se baci na koljena i tako 
što jače naglasi silu svojih osjećaja, taj mah se okanio. 
Kako bi! — I ovo, što je rekao, činilo mu se u prvi 
tren već, da je suviše sentimentalno i pretjerano bilo. 
Toga pak se plašila njegova moderna, korektna, otmena 
duša ! „Je li tako šik ?“ — pitao se u sumnji 

Lotu posve svlada dražestna zabuna. Divno se lišće 
još više zarumeni. Ustanea se slože u veseli zadivljeni 
smiešak. Tada pljesne u dlanove i klikne: — „Vi ste 
dakle zaljubljeni ume?" — Onda se polagano digne 
čisto na prste i približi posve k njemu. U napoiak 
sklopljenim očima, u nešto k strani spuštenoj glavici, u 
rukama kako ih je obnemogle ravno niz bokove spustila 


— u svemu tome bijaše nešto pravo žensko. Sva je dje- 
tinska obiest nekud odpršila, te iz ciele joj pojave i iz 
svake kretnje izdavao se sladki bujni i razkošni poziv, 
svaka crtica u licu nosila je u sebi nevino na polak sti- 
dljivo napoiak blaženo priznanje. Bila je predivna u 
tome času. I on bude posve občaran, te ju vatreno pri- 
vine k sebi. 

Jurica bijaše i uznesen i tronut. Neki poriv pleme- 
nitosti izpunjao mu dušu i tiho u sebi zaklinjao se, kako 
tek sada zna, što je prava čista ljubav. Istina — uz to 
osjećaše takodjer nešto zastidjenosti pak i neko pohotno 
slavodobiće. U jedan kraj naime jednako se još trzao u 
sumnji, nije li prejakimi svojimi osjećaji smiešan i nije 
li povriedio ,,šik“. U drugi kraj pak ovo čarno doti- 
canje nježnoga djevičanskoga tiela, ova opojna blizina 
tolike krasote, — sve je to podpirivaio u njemu strastni 
oganj. 

Ovako stajahu dugo niemi i ne govorahu ništa. 
On je istina nekoliko puta htio, da štogod reče Njegova 
salonska savjest čisto je trpjela od toliko duge šutnje. 
Od navade i predsude mišljaše od negda, da šutiti pred 
ženom isto je što i bedast biti. Pa tako i sada htjede. 
Nu Loti je upravo ova šutnja bila neizrečeno draga, te 
kad god je Jurica otvorio usta, ona je ne maknuvši 
glavicom brzo jednom rukom stavila svih pet prsti na 
usta, a drugom rukom učinila u zraku znak, da šuti, i 
slabo — sumorno — blaženo šaptnula: „pst — pst — “. 

U jedared nahrupi netko na vrata. 

— Oho — pardon — mille fois pardon — tisuć 
puta molim oprost — izvinite me — oprostite, gospo- 
djice ! — reče došljak. 

Jurica odskoči i zbunjeno najprije mekaničnom 
kretnjom ruke popravi svoj crvenomodri ovratnik, — 
onda uzme nešto istom štogod pentati prema Loti, 

koja se više Ijutito nego li zabrinuto odvrnula na drugu 
stranu. 

Došljak stajaše sveudilj na pragu. Bio je to povisok 
čovjek, srednje dobe, u elegantnu lovačkom odielu. I cielo 
mu držanje bijaše strogo korektno, spojeno s lakoćom 
elegancije. Lice mu je imalo strogo opredieljene, oštre 
crte, — tek omašni nos nije bio posve orlovski zavinut 
te se mogao i s kruškom porediti. Oči su bile neopre- 
dieljene boje, — još se najprije moglo uzeti, da su ze- 
leno-sive ; k tome je lievo oko bilo donekle pogrje- 
šno i u stranu utisnuto tako, da je škiljilo. Nu opet 

— sve je skupa činilo, da je čovjek izgledao veoma pri- 
stalo. Najvećma se odlikovao pravilnim i liepim stasom, 
a nosio ga otmeno, samosvjestno. Elegantno odielo nije 
tek eleganto bilo, nego upravo „majstorski 11 elegantno 
i birano. Rublje, u koliko moda dopuštaše da se poka- 
zuje, bilo je fino, i čisto se sjajilo i Iještilo od bjeline 
i čistoće. Dapače i sada — usred ove pljuštavice i blata 

— on je nekako sav čist i korektan izgledao. Tek na 
peticah — posve nizkih širokih peticah — priliepilo se 
istom nešto blata. 

Jurica mu se duboko nakloni. Bio je to naime 
domaći podžupan Majdak ili kako se od nekog vre- 
mena volio pisati : „Maydakh“, — premda nije bio plemić 
niti se ikada tko njegov tako pisao, jer otac njegov — 
posjednik nekake veoma sumnjive krčme u Ilici u Za- 
grebu — nije u obće pisao. 

— I gospoda moradoše da se sklone ovamo pred 
kišom? — obrati se najprvo poklonom prema djevojci, 
a onda k Jurici. Zatim nastavi odmah pripovieđati, da 
je bio u lovu s grofom L—, u koga da imade gostiju 
čak iz Francuzke, pa je s toga grof tri puta po njega 
slao i on morao poći, akoprem imade silu posla. I sada 
se morao odieliti iz družtva, jer se htjede osvjedočiti, 

je li obćinsko poglavarstvo popravilo poljski put, kako 
je bio prije tri dana nalog izdao 

— Kod mene mora da bude sve brzo i točno. Moje 
načelo je strogost. — I on stao dalje razvijati svoja 
upravna načela. Jurica ga iz uljudnosti slušaše. Lota 
je ostala šuteći. Prvo niesu je načela toga modernoga 
„magnificusa 11 (takim ga Jurica častio naslovom, po 
običaju „zemaljskom",) ni malo zanimali, a drugo bi- 
jaše joj do zla Boga neugodan njegov mukli, bi reć 
obloženi glas. Napokon ju takodjer ipak stalo uznemi- 
rivati, što ih je ovdje zatekao. 

Zato joj posve bude lako, kad se je uzeo praštati, 
videći, da kiša jenjava. 

Mladi su ljudi ostali jošte pod sušom i šuteći gle- 
dali za njim, kako se zibajući u hodu odmiče. 

— Gledaj — kakav nenaravni usiljeni hod imade ! 

— rekne prva Lota, kojoj je bilo smiešno, kako to 
Majdak hodi, da se svaki put na svaku nogu cielim tie- 
lom nagne i da pete kod stupanja od sebe baca poput 
kavalerista. 

— 0 — nemoj — to je veoma elegantan hod — 
svi fini ljudi ovako hodaju — jahački hod — odvrati joj 
ozbiljno Jurica. — No u nečem ipak grieši protiv šika : 

— na lov pravi kavalir — pravi športsman — ne uzme 
takovo novo, čisto odielo — i tako svietlo remenje 
na pušku, — ah — to je pogriešio — pravi „Sonntags- 
jager !“ Neka mene vidi: — ja uzmem poderane hlače 

— izprani kaputić — bez boje već. Ali zato moja lan- 
casterka — prava belgijanka, — a on — tek lefo- 
ševku! — 

Lota ga nije slušala, što je to govorio. 

— Znaš — prekine ga — opet ne smijem reći 

— da — baš mi je neugodno, da nas je vidio. Oh — 
mene je stid. 

— Do — dja — pardon — al i jest — i meni 
je neugodno! — te Jurica lupi nogom o pod. — On će 
još sve to tvome otcu kazivati. — 

— Ah — toga me nije strah. K nama riedko za- 
lazi. Ta — znaš — kaki je u politici moj otac, — ne 
trpi on Majdaka i ne vjeruje mu ništa. A napokon — 
otac — i onako morat će znati. — Ona se pocrveni. 
Prvi put je bilo, da je pomislila na ženitbu. 

Jurica se takodjer trgne. Ali ne — zbog ženitbe. 
Pomisao na političko stanovište Lotina otca zbunila ga. 

„Ha — taj će — kakav jest — javiti vladi, da 
obćim s Lapsanovićem — ah — a tako što dan danas 
— pa i jest taj Lapsanović pretjeranac — ludov. Šteta, 
da imade taku kćer. Oh — vrag je s&m donesao toga 
Majdaka — a on je denuncijant, — taj će iz supro- 
tivštine protiv Lapsanovića javiti, — a to će mi ško- 
diti!" i njega čisto polije znoj. U jedared je postao 
gospodin Jurica posve hladan. 

Oluja je medjutim prestala. Tmasti crni oblaci go- 
nili se još jedino nad rubovi dalekih gora, na jugozapadu 
divna se duga u ogromnu polukrugu uzpela, a ostali je 
svod opet bio vedar i jasan i sunčani traci opet su oba- 
sjali sav kraj i prodirali svakud. 

Mokra trava i mokro lišće blištilo i caklilo se, 
zadnje krupne kaplje ciedile se s visokih grana drveća 
i padale sa strehe suše, da gotovo zvučno odjekivaše od 
njih zbita od jake kiše zemlja. Onamo daleko pušila se 
ravnica od vlage. — 

— Sad možemo ići, — rekne Jurica. 

— Bi li išli? — upita Lota. 

— Kako ti, Loto, izvoliš. — 

— Ja bih najvoljela — i zastidjeno neodlučno pre- 
kine se sama. 

— Da ne idemo u Orešje? — živahno pogodi Ju- 
rica. — 

— Jest — odvrati zadovoljno djevojka i u zažarenu 
licu zatrepta Ijubezni smiešak, — ta — možemo i onako 

— bez cilja šetati, — što nam treba koga? — 

— Pravo kažeš. I vratimo se kući — i onda za- 
molimo odmah blagoslov otčev, — ja ću zaprositi. 

— Ah — da — da! II ipak ne — ah — Jurica, 
otcu da kažemo? Dakako — jednom moramo — ali 
odmah danas — sada još? Kako ću ja — od stida ću 

— uništena ću biti, — još sam u očima otčevim pravo 
diete, — jučer mi se još rugao, da se sigram s bebom, 

— a sad da dodjem — pa da kažem : — „Tato, eto ja 
sam zaljubljena — ovo je moj odabrani!" — 

— Ha-ha-ha! Oj — divno moje čedo! — klikne 
Jurica i uhvati ju oko pasa, digne ju k licu i poljubi 
u čelo, kako se djeca ljube. Bio je u istinu občaran od 
svježe mlade duše djevojačke, ali bude takodjer silno 
zadovoljan, kako je to divno izveo taj svoj ogrljaj. Sjeti 
se, da je tako upravo vidio jednoč dvorskoga predstav- 
Ijača Sonnenthala u Beču. To mu ulije ne malo ponosa. 

Lota pak sveudilj ostala nemirna. Jednako nije 
mogla ponjati, kako će to pred otcem moći sve izkazati. 
A i bojala se. Znala je za otca, da ne ljubi osobito Jurice, 

— a još više da zazire od roditelja njegovih. Nije tek jed- 
noč slušala, kako je otac nazivao staroga Maletića, otca 
Juričina, političkim ludovom, kako još iz godine četrdeset - 
osme postoji neka suprotivština izmedj oba susjeda. A i 
za samoga Juricu imao je Lapsanović tek prezirnih rieči 
Uviek je tvrdio, da sav njegov odgoj smjera jedino na 
to, da postane velikim i mogućim gospodinom. „Nije u 
njega ni za liek domoljublja ni ljubavi za kaku oz- 
biljnu, liepu stvar. Ne razumije ništa — nego starim 

Šandor-Gjalski : Tri prip*viesti. 0 

barunicam udvoravati ! “ — govoraše često i prečesto 
starac Lapsanović. 

— „On će se protiviti", — zabrinuto šapne u sebi 
djevojka, nu — čitala je ona dosta već romana, pa bo- 
jeći se zapreka, u drugi se kraj nekako veselila. A još 
ju više uzdizalo veselje, da će biti zaručnica, da će stu- 
piti pred oltar (u glavi joj se već vrzla slika biele vje- 
reničke oprave i već se odlučila za veoma dugo velo i 
veoma dugu povlaku i za odjeću — ne iz atlasa ili kaš- 
mira — već iz vunena biela latka, kako je onomadne 
čitala opis u modnome listu: „Journal des desmoi- 
selles",) da — odprbnule njezine brige i posve sretna 
opet se svine uz Juricu i onda ga povuče za sobom 
te ravno krene kući. 

Taj put ne bijaše joj težko pregaziti kamenje. 

Juricu je ostavljao prvotni zanos sve više, što se 
primicali Kadojištu — domu Lotinu. 

— „Ne će se gore u Zagrebu — svidjati sve to. A 
rekao mi je predstojnik, da će se u rujnu popuniti izpraž- 
njena mjesta dvaju tajnika kod vlade. Bome kao budući zet 
toga vikača Lapsanovića — ne mogu da imam izgleda. 
Ha — ali — ja sam doktor prava — imam reprezentacije 
— ugledne sam familije — kako dakle da me mimo- 
idju? — A valjda ne će po redu ići? — Napokon — 
moj je otac pretrpio četrdesetosme mnogo od Iliraca. 
Da, — ali Lapsanović! Taj pravi silom opoziciju — prvi 
je korteš njihov. — Škodit će mi. — A pa neka! On 
je bogat čovjek — Lota jedino diete. — A1 — ne će 
škodit! Glavno je: — za mene znadu, da se u politiku 
ne miešam. Da — da — ja ću ju zaprositi. Jer — taj 
Majdak — svakako nas je zatekao u čudnoj situaciji — 
barem posve neobičnoj — a ja sam kavalir — znam, 
što poštenje zahtieva. — Da je samo ovo, morao bih, 
a; kamo li — kad ju ipak ljubim!" i on postrance po- 


gleda djevojku, koja je u svome blaženstvu veselo ne- 
koliko koračaja pred njim skakutala i na po glasno 
pjevuckala. Bijaše predražestna, i Jurica se čisto opajao 
od tolika čara. 

— „Da — da — ja ju ljubim !“ — ponavljaše u sebi. 

Onda se djevojče ovjesi o njegovo rame i uzkoraca 
uzporedo s njime. Za mali ga čas pusti, a tada uhvati 
za ruku i njišući u zraku njegovom i svojom rukom 
uzme posve lagano koracati, pa zapjeva jasnim svojim 
mladim glasom pjesmu: „Na te mislim . . . .“ 

Ovdje usred polja medju vrbami, jaseni i topolami nije 
Jurice smetala ova pjesma, — inače dakako bila bi mu 
užasna, te se i sada ogledao na sve strane, nema li 
koga u blizini. 

Ovako dodjoše do pred cestu, od koje se ravno 
vidjelo na brieg, po kome se sterao ogromni perivoj pred 
prostranim zidanim dvorom sa tornjevi. To bijaše Ra- 
dojište, najljepše i najveće dobro ciele okolice. Pogled 
na dvor bijaše upravo divotan te se Jurica čisto zado- 
voljno nasmieši gledajući bielo-sive zidove, oblite zadnjim 
suncem. „U neku ruku budući sam gospodar tome . . !" 

nadade mu se misao i njegovo zadovoljstvo još je 
veće bilo te opet ponovi u sebi, da je Lota „jedino 
diete “ Lapsanovića. Čudnovato — i Loti je palo u isto 
vrieme na um, da je jedinica i bude joj strašno težko 
u srcu. 

Da je brat Slavko živ, — ah — da je majka 
živa, koli bi to divno bilo sada ! — rekne više za sebe 
i skuči se bliže k Juriei. Njezin je otac naime bio udo- 
vac već nekoliko godina. Žena mu umrla od bolesti 
na srcu, koju je zadobila od žalosti za sinom Stavkom. 
Bio je to krasan i izvrstan mladić. Svoje pravoslovne 
nauke svršio je u Pragu i Krakovu s izvrstnim uspje- 
hom. No želja ga je vukla u vojničtvo i stupio je u 

vojsku upravo, kad je monarkija poslala čete u Hol- 
štajn. Javio se posebice, da ga smjeste k odjelu, koji 
polazi u rat. Lapsanović ga pustio drage volje. Dva 
mjeseca kasnije dakako — plakao je kao lud. Slavko je 
pao. Majka nije mogla strašnu nesreću podnieti. S orga- 
ničkom pogrješkom na srcu zapala je u težku bolest, kojoj 
je naskoro podlegla. Lota je bila onda još diete. No baš 
stoga tim življe sjećaše se na sve potankosti onih bied- 
nih dana. 

Sad joj redom dolazilo sve na pamet i malo prije 
još toliko sretna i vesela sad je morala da guta plač; 
— Jurica dakako nije od toga ništa opazio. Kod kuće 
nadjoše otca u krugu nekoliko gospode. Družtvo je sje- 
dilo u perivoju pod hladom ogromne razgranjene platane. 
Pošili su i pili vino. Zabava im je bila glasna i živahna. 
Najviše je govorio Lapsanović i silno se žestio upravo 
kod dolazka Lote i Jurice. Bio je to pristar, debeo go- 
spodin. Nosio se jednostavno i bio sav razkopčan. Široko 
je lice imalo meke dobroćudne crte i umne se velike 
oči blagim pogledom odlikovahu. Nešto je psovao na 
javno stanje, a župnik domaći, koji je pokraj njega sje- 
dio, klimao zadovoljno glavom i u podkrepu naveo, da 
mu krov na štali dvie godine već razčupan stoji. Jurica 
i Lota brzo se povukoše više na stranu. On je već re- 
kao, kako ne će moći poradi gostiju izjaviti se otcu. I 
Bog zna, bi li bio to učinio, da se nije nešto dogodilo. 
Pod večer naime eto u jedared bane u družtvo Majdak. 
Upravo je Lapsanović nazdravljao slavi Jelačića-bana. 
I nije se dao smesti. Morala je Lota da primi došljaka. 
Svoj svakako neobični dolazak opravdao je Majdak, na- 
vodeći, da imade neki prešni razgovor s Lapsanovićem. 
Ovaj medjutim kao da ga nije htio razumjeti, jer nije 
htio ostaviti družtvo. I Majdak je opet otišao. Za čas 
nije više nitko na njega mislio do jedinoga Jurice. On 

je čvrsto držao, da je Majdak došao Lapsanoviću pri- 
poviedati o popoldašnjem susretu. Zato mišljaše, da ne 
smije nikako više oklievati. I zbilja, kako se poslije ve- 
čere gosti razišli, on je primakao svoj stolac bliže Lap- 
sanoviću, počeo najprvo izdaleka, onda pak na jednom 
skoči, izpravi se ravno i svečanim dostojanstvenim na- 
činom zaprosi Lotiku. 

— Što — što — ? — zadivljeno klikne starac, a 
cigara mu pane na zemlju. Gotovo da nije mogao ra- 
zumjeti. — Loto — čuješ li, — što evo prijatelj Ju- 
rica — gle ti — kake on šale pravi! 

Lota je drktala i bila zbunjena. No — znala je, 
kako ju otac silno ljubi, pa je zato brzo zadobila opet 
svoju prijašnju sigurnost. Digne se sa svoga mjesta, 
potrči oko stola do otca, ovjesi mu se otraga oko vrata 
i uzme mu cjelivati uho, pa napokon nešto šapnu — i 
sva crvena — zastidjena otrči daleko od njega. 

— A ha — ja razumijem! rekne još uviek zadiv- 
ljeni otac. Dapače nekako kanda mu se lice smrklo. No 
— tek što je opet svratio oči na djevojku, — postane 
mu obraz opet mekan i dobar, oči se navlaže — i on 
starac poleti za pustopašnim djetetom, uhvati ju i — 
odvede u obližnju aleju. 

Ovdje se jedno vrieme polaganim korakom šetahu. 
Jurica je pazio, kako se čas u crnu sjenu granja gube, 
čas izlaze u mjesečinu. Malko mu se na čudo dalo, da 
Lapsanović može jošte kakove dogovore držati prije, nego 
što se izjavi, kad takav mladić prosi njegovu kćer, ka- 
kav je on. 

Napokon dodju otac i Lota. Lapsanović ne rekav 
ništa — sjede opet na svoje prijašnje mjesto. Onda mu 
klimne glavom, neka i on sjedne te mu reče, da ga 
smatra od večeras svojim sinom. 

Blaženi dani sada nastadoše za Lotu. Jurica mo- 

rade ostati u Rad oj ištu punih četrnajst dana. Svojih 'za 
ruka nije javio kudi — niti je išao za to vrieme onamo, 
makar su Zablatinci bili istom slaba dva sata udaljeni. 
Jurica je znao, da će Lapsanoviću težko biti, da se 
sastane s otcem njegovim Maletićem. Ne bijahu baš 
neprijatelji — stari Maletić i Lapsanović — ali od prve 
mladosti već bijaše medju njima uviek neke opreke. 
Protimba se zaoštrila najvećma u godinah četrdesetih, 
a dostigla svoj vis u četrdesetosmoj. Maletić, gizdav 
plemić i vječno u družtvu magnata, bio je dušom i tie- 
lom uz Aleksandra Draškovića i podžupana Žuvića. Bi- 
jaše jedan od najgorljivijih članova zagrebačkoga kazina. 
Lapsanović naprotiv sav je plamtio od zanosa ilirskoga. 
Jednoć je došlo do očita i krvava sukoba medju njima. 
Nadju se obojica na skupštini županijskoj. Lapsanović 
je govorio nešto za ilirski jezik, a proti Košutu, i tako 
je Maletića razgnjevio, da ga je taj dočekao poslije na 
ulici i golom sabljom na njega navalio. Lapsanović se 
nešto ugnuo, a Maletić ljut počeo sada vikati i na Ilire 
i dapače na samoga kralja. Lapsanović se razpali i bome 
grdno izsieče Maletića po ledjima. Od toga vremena 
nije ih više ni dugi niz godina zbližio. Ako li su se 
gdje sastali, tek bi se svieta radi pozdravili i mimo- 
gređce jedan dragoga štogod zapitali Dakako — gnjev i 
mržnja davno je prestala. Zato su njihove gospodje i djeca 
uviek jedno drugomu dolazili u pohode. Osobito od kada 
je u Lapsanovićevih Lota ponarasla, rado je stari Ma- 
letić gledao, ako je Jurica u Radojište zalazio. On bi i 
često dolazio, — te se smatrao kao da je kod kuće, — 
a Lotu smatrao kao svoj rod, te zato i njihove zajed- 
ničke šetnje nikomu nebijahu na zazor. „Lota je sva- 
kako“, — govorio je stari Maletić — „na daleko najbolja 
partija — imade imetka a uz to je i plemenitaška — na 
što svakako moramo gledati, jer kod Juričina sina baš 

će se izpuniti broj predja, potrebit za „kamerherstvo“. 
Kod nje je dakle i novac tu — i čista krv! Novaca 
dapače mnogo ! Joži — (tako je On nazivao Lapsano- 
vića) — Joži ima Radojište i Slavkovac — ima novu 1 
kuću u Zagrebu, a imade i kapitala; — ima — imat 
Dakako — jedno je tek ! Taj stari ludjak silni je opo- 
zicijonalac, — još nije bilo vlade poslije Jelačića i Lentu- 
laja, kojoj nije pravio opoziciju. Gotova budala — kad' 
negda još. Viče — larma — kortešuje ; — u saboru je 
uviek na skrajnjoj ljevici — ah — ludjak. Misli, da još 
i danas vriede njegovi ilirski nazori, i luda — još se 
hvali, da je u Magjarskoj vojevao s Jelačićem. Promie- 
nilo se — hvala Bogu — vrieme, — a sada Lapsanović 
sa svojom politikom nije Boga mi preporuka nijednome 
zetu, košto je Jurica. Ta — drže ga već, da je ilojalan. 

— Ne će onda Jurica dobro proći, — a da je sreće, 

— može momak danas sutra biti još i barun i župan 
i — i — * 

I Jurica je kroz ovih četrnajst dana često slično 
mislio i iste brige imao. Lapsanović pak nagovarao ga 
skupa s Lotom, da ostavi državnu službu te preuzme 
Slavkovac. On se na take ponuke — tek diplomatično 
smiešio, a ne rekao ništa. 

četrnajsti dan dodje Jurici brzojav. Baš se vratio 
s Lotom sa šetnje oko ribnjaka i Lota divno vesela i 
zadovoljna došla odanle Brzojav je nije zabrinuo. Zvao 
Juricu otac, da odmah dodje u Zagreb. Sat kasnije već 
je jurio u Lapsanovićevoj kočiji put Zagreba. Lota ga 
bila komad puta izpratila. Na razstanku poljubi joj Ju- 
rica nekoliko puta ruku i obeća, da će se možda sutra 
već ili dapače večeras vratiti, jer mu dopust traje još 
preko dvie nedjelje. 

U Zagrebu dade zakrenuti ne u svoj stan nego 
u Pruknerovu gostionu. Znao je, da mu otac uviek ondje od- 
sjeda. Našao ga je sada, kako je upravo svukao frak i crne 
hlače, te iz putne torbe vadi svietlo odielo. skrojeno po 
najnovijoj modi. Bio je Maletić otac čvrst još čovjek, 
istinabog posve sied, al još uviek Ijepušast i u licu i 
visoku ravnu tielu, dobro još ugojenu. Kad je sin došao, 
postavi odielo na postelju i izrukuje se s njim. 

— Što je nova? — što si u fraku bio? — uzme 
Jurica i zapali jednu otčevih finih cigara, što su po stolu 
razasute bile. 

— Liepe stvari! — odvrne otac i stavi se pred 
zrcalo držeći u svakoj ruci elegantnu englezku četku, 
te uzme čvrsto trti kratku svoju kosu i bradu. — Dobro, 
te si odmah došao. Boga mi, nije šale. Kake ti to lu- 
dorije u Radojištu praviš? 

— A — to dakle ! Hm — ja bih tebi i majci bio 
pisao — ali niesam dospio ; — ta — znaš, da mi ljudi od 
pera nerado pišemo, — a napokon — znam — da ne- 
ćete biti protivni. — 

— Pusti — sad nije o tome. Ta — danas ste vi 
djeea takova već, da se na roditelje ne obazirete. Na 
to smo ja i majka naučeni, — ali — eto vidiš : — ja 
dolazim — ravno od vlade. 

— Dakle — što je? — 

— Što je ! Morao sam ići danas gore k vladi, da se 
osobno preporučim za zajam. 

— Kaki zajam? — prekine ga Jurica. 

— Ta — govorio sam ti već. Pravi mi banka silne 
neprilike radi kamata i obroka. Predali su me već od- 
vjetniku. Moram dakle gledati, da što prije dobijem od 
vlade iz zaklada barem dvadeset hiljada zajma. Čujem, 
da ima školska zaklada silu još nesmještena novca. Do- 
djem ja dakle gore — a ono — odmah spazim, da me 

ne primaju onako ljubezno kao drugda. Razpitam se — 
i napokon saznam od našega Jaučija, što je u stvari. 
Došla proti tebi denuncijacija, da si svaki dan kod Lap- 
sanovića, — da s njim po kotaru letiš, — da si bio kod 
njega, kad je ondje bio nekaki sastanak njegovih jedno- 
mišljenika, gdje se nazdravljalo i govorilo strašnih 
stvari. Jednom rieči — opisan si, da je užas, Bio si 
već u priedlogu, da budeš promaknut, — a sad je sve 
u pitanju, — dapače moj dragi — što više još — isti 
je moj zajam u pogibelji. 

— Ma — to je strašno, — to nije nitko nego 
Majdak prijavio! — klikne Jurica i od uzbudjenosti 
skoči s fotelja, na kome je napolak ležao, dok mu je 
otac pripoviedao. 

— Neka bude tko mu drago, — sad nema nego 
da eklatantno prekineš s Lapsanovićem. 

— Ali ja sam zaručen s Lotom, — ja ljubim dje- 
vojku! — 

— Pa — trice i kučine ! — Tvoja kariera više je 
vriedna. — 

- Što je meni kariera kaka od nužde, ako me čeka 
Radojište i Slavkovac ! — 

— Ne govori tako ludo. Zar sam te za to držao 
godine i godine u Beču u Terezijanu, hiljade na te potrošio, 
— da budeš prosti seoski „ekonom". Niesi ti istom 
za to, — učinio sam ja od tebe čovjeka za bolje i više 
stvari. Pak — ne zaboravi — Zablatinci su u pogibelji, 
ako zajma ne dobijem. 

— Ne boj se, — čim budem Lapsanovićev zet — sve 
će na bolje krenuti. 

— Ah — to ti misliš! Ta — banka me tuži već. 
Tu nema više odlaganja. 

— Ne — ne — ja ne mogu da pustim Lotu. I ne- 
pošteno bi to bilo. 

— Ne govori tako! Svak je sam sebi najbliži. Ti 
ćeš Iako učiniti još krasniju partiju, čim samo postigneš 
što ljepšu karijeru. Slušaj ti mene — slušaj me. Medju- 
tim — uvjeri se sam — otidji odmah gore k vladi. 

— Tako je najbolje, — ja ću sve urediti. 

Jurica ostavi otca, pohiti u stan, obuče se u crno 
odielo, i za pol sata bio je već na Markovu trgu. Bio 
je toliko oprezan, da je najprvo išao k svomu savjetniku. 
Ondje je sve tako saznao, kako mu je otac pripoviedao. 

— Moj prijatelju — što mislite — paze ljudi na svaku 
malenkost, — a Vi — veli se u prijavi : pili ste s onimi 
pretjeranci, kad su nazdravljali koječemu. ... — da — 
još ste pili i za vječnu slavu Jelačiću — banu. Kud mi- 
slite? Ma — s onakom usijanom glavom, kao što je Lap- 
sanović, nieste smjeli da obćite. A ja sam Vas predložio 
za promaknuće! Ja Vas preporučam, i hvalim upravo 
Vašu političku pouzdanost — a Vi? — pa eto takova 
prijava dodje ! — 

— A tko je prijavio? — 

— To Vam ne smijem kazati. A što trebate? — 

— Ta — pogadjam ja. Majdak jedini mogao je to 
učiniti. 

— Ne kažem Vam ja ništa. Čujte me radje, — 
otidjite odmah kamo treba, — i uredite stvar. 

Jurica izadje. Izgubio je dobar dio svoje obične si- 
gurnosti. Silno ga je ljutila prijava. Ta on tako korek- 
tan, pa protiv njega toli grdna objeda! Jedan čas čisto 
da je poćutio neku ogavnost i zaželio, da sve ostavi te 
pohiti k Loti i preuzme Slavkovac. No — prolazeći po 
dugih hodnicih zgrade gotovo osjećao je slično, kao što 
negdje osjeća riba u vodi. Čisto mu je težko i bolno 
bilo pomišljavajući, da bi ikada onuda morao otići bez 
svoga uredskoga značaja kano svaki posljednji seljak, 
— ah, — pa da bude bez svih pokornih poklona podvor- 


ničkih, — ah — da se tudier ćuti k6 stranac, a sada 

— baš je kano kod kuće. A ipak — ovo je prva zgrada 
u zemlji ! — Ne, ne ! I on s nekom žurbom otvori vi- 
soka vrata ... 

Pod večer se vraćao ravno u Radojište. U početku 
puta niesu mu nikad konji dosta naglo trčali, a kad se 
primicao Radojištu, sve mu je nešto bilo, kano da će 
prebrzo stići onamo. 

Došavši pred dvor, Lota ga dočeka veselimi i sretno 
iznenadjenimi uzklici i pleskanjem. No — on joj tek do- 
stojanstveno poljubi ruku i odmah zapita silno svečano 
i ozbiljno za otca. 

— Oho — zar si se vratio već? Dakle, što je novo 
bilo u Zagrebu? — javi, se medjutim starac, koji je 
upravo izašao iz vrta, odjeven u široko odielo od ruskoga 
platna. — Dobro, široko lice čisto da je od radosti 
sjalo videći veselje Lotino. 

— Molim na nekoliko rieči — u četir oka, — od- 
vrati Jurica, sada još svečanije. — Ako „dozvolite*, bit 
će najbolje u Vašoj sobi. 

— Pa možemo — i ovdje? No — ako baš hoćeš, 

— ajdmo gore. 

— A ja? — upita Lota. Lapsanović pogleda po- 
strance Juricu. 

— U četir oka — molio sam — odvrati on. Lota 
se strese i oči joj se orose suzami. 

Gore u sobi uzme najprvo Jurica hodati nemirno 
od jednog ugla do drugoga. Svečanost kano da je od- 
bacio, te ruke složio na ledjima i spustio duboko glavu 
preda se. 

— Mene prijaviše *— ocrniše me, — uzme onda 
rezkim glasom, — a Vi znadete, što to znači kod či- 
novnika. Ocrniše me, što se družim s tobom — s Vama, 

— koji da ste nelojalan . . . 

— Ja nelojalan, — prekine ga biesno starac, koji 
je već prije težko sobom vladao, toliko ga Jurica ljutio 
svojim načinom, — ja nelojalan, koji sam s Jelačićem 
išao braniti kralja i dom, — ja nelojalan, koji sam 
ljevao krv, — ja, — tko to meni može kazati ? 

— Umirite se, molim Vas — nemojte dolaziti 
s timi starimi tricami Danas je drugojačije, nego je 
nekoč bilo . . . 

— Krv ljevati za priestol i za dinastiju — i uviek 
dosljedan ostati načelom, koja su to ljevanje krvi zahtie- 
vala i koja još danas to zabtievaju, — ja mislim, to 
ostaje uviek lojalno . , . 

— Pustimo to — pustimo to. Ne spada to na stvar. 
Misli se tu, što ste i u novije vrieme, kad su se odno- 
šaji i prema Vašim nazorom donekle promienili, još 
uviek nezadovoljni, te govorite i protiv zakona i protiv 
vlade, — kolovodja ste protivničke stranke ovdje ; — a sve 
se znade. — Onomadne ste držali kod župnika nekaki 
govor. Lako, te ćete čak sa sudovi imati posla. 

— Neka — neka — bio sam već za vrieme mo- 
gućega Bacha u zatvoru i poradi takih trica — i pono- 
sim se time. A1 — mladi moj prijatelju — kako to, 
da ti sa mnom tako govoriš? 

— Odmah — odmah! Vi kanite moj tast biti. A 

ja sam činovnik. Kano takav kako mogu da imadem 

takova tasta? 

— Jeste li Vi — gospodine — poludili? Ili st* 
preko noći pobudalili? Kakav je to način, — a kako 

je ludo reći, da ja kanim, — valjda niesam ja Vas, no 

Vi ste mene molili. — Ovo je Lapsanović govorio silno 
već uzdignutim i razsrdjenim glasom. 

— Oprostite — ne ljutite se ; — Vi znate, da Lotu 
silno ljubim i kako Lota mene ljubi. Naglasit ću, da 
njezina sreća zavisi od toga, da se što prije uzmemo. 


Baš s toga Vi morate neke dužnosti imati. Imenito — 
kano moj tast ne možete ni pod koji način ostati onakav, 
kakav ste do sada b li Oprostite — pustite me — ba- 
rem. da izgovorim. Treba da — da, — — no ne baš u 
svojoj nutrašnjosti odreći se svojih nazora, ali jedno ba- 
rem pokazati, da ne podupirete težnja usijanih glava ; — 
znate — ja sam činovnik — meni' sve škodi, — a hasnit 
će mi — ako budete zagovarali sadanje nastojanje mje- 
rodajnih krugova . . Treba već jednom ustati u ovom 
kotaru proti tim vječnim nemirnjačkim — narodnim agi- 
tacijam. Budite uz moga otca . . . priključite mu se — 
i to javno izjavite 

— Momče — ti niesi lud — ti si — ti si . . . — i 
starac, koji je do sada bliedio kano zid, u jedared po- 
crveni silno i nije mogao dovršiti izreke te je morao 
pristupiti k prozoru. 

— Niesam lud — nit sam ino što, već samo želim 
sreću Vašega djeteta, — a ta zavisi o tom, da se sje- 
dinite s mojim otcem. 

— Ja — da se priključim tvome otcu, koji je če- 
trdesetosme vojevao protiv domovine, koji je palio hr 
vatske knjige, koji još i danas mrzi i prezire sve, što 
je narodno. Ah ja to nit mogu niti hoću, i ja bih bio 
nepošten — bez značaja ! 

— Ali samo tako je moguće, da obranite sreću 
svoga djeteta. Ja inače — moram .... — ta — Vi govo- 
rili što mu drago — Vi jeste na glasu nelojalna poda- 
nika — a takav tast uništit će karijeru svakome zetu, 
— pa ma bio koliko vriedan u znanju i vještini i u po- 
štenju. 

— Prestanite! — zagrmi starac. Taj čas sune u 
sobu Lota. Dugo je već slušala žive i glasne rieči otca 
i Jurice, te sad nije više mogla, da ne unidje k njima. 

— Za Boga — što je, otče? — Gjuro — što Vam 

je, — kako to govorite jedan drugomu — kano strani 
ljudi, — što je to nastalo? 

I otac i Jurica bili su toliko iznenadjeni i zbunjeni, 
da ništa ne ođgovoriše. Starac osjećajući, da je u pravu, 
htjede prvi da kaže, kakova je zaručnika našla. No vi- 
đeći zastrašenost djeteta i videći njene oči kako ih 
žarko i ljubezno podiže k Jurici, — on se prestraši 
svoje namisli i ostade šuteći. No — Jurica uzme govo- 
riti. Rekao je slično, — gotovo s istinu riečmi dje- 
vojci ono, što je kazao i ote a. Ona je probliedila bila 
poput otca. Nije se razumjela u protimbe izmedju Ma- 
letića i svoga otca, — ali je opet i ona našla, da Jurica 
zahtieva od otca nešto nepošteno. 

— Ne — ne — Gjuro — ta ja te toliko ljubim 
i ti mene ljubiš ! Što tu treba kakih uvjeta. I hvala 
Bogu, — ti ne trebaš ničije milosti više, kad se uzmemo. 
Moj je otac tako dobar, — on ti odmah predaje Slav- 
kovac. Pusti sve — pusti. Ta — meni i mojoj ljubavi 
za volju. I ona ga uhvatila za obje ruke i uronila du- 
bokim — žarkim — dobrim pogledom u njegove oči, 

— i onda ga opet zaklinjala, da ju sluša. On je jed- 
nako ostao šuteći. Otac pak sjedinio se s kćerju, te i on 
stao moliti — tumačiti — gotovo zaklinjati. 

— Nemojte, gospodo, — trgne se napokon Jurica, 

— ja dakle da pustim sjajnu karijeru — da se odrek 
nem nazora otca svoga, — sve da pustim, — a čini mi 
se — Vam će ipak biti laglje, da pustite Vašu agita- 
ciju, — - svakako će biti manja žrtva. 

— Ah — gospodine! Ne zahtievajte Vi to! r- U 
Vašem zahtjevu leži guja — ljutica, koja ima ubiti 
u meni ljubav k domovini, k narodu momu — k braći 
mojoj — nazorom mojim, koje već četrdeset godina slie- 
dim ; — ob — moralna smrt je to, što Vi od mene 
hoćete, A nije od nužde ; — sreća moga djeteta može se 

obraniti i tako, kako Vam je eto diete preporučilo. Ako 
hoćete i Radojište — i to ću Vam dati. 

U Jurice se zakriese oči. Ali — tek za čas. Sav 
onaj dugi red zagrebačkih dostojanstvenika, savjetnika, 
obrštara i magnatića sine mu pred dušom. Da se njih 
i njihova đrožtva odrekne? — 

— Daj poslušaj otca — eto — kako je dobar, — 
ne zahtievaj od njega ono. Ta — ne bi ga ni ti mogao 
više štovati, — ta — kako da bude nepošten, — da se 
iznevjeri! Ne — ne — Jurica — ti toga ne možeš 
htjeti, kad te ja ljubim. Budi ovdje kod nas, — liepa 
je naša sloboda seoska, 

— Zar toj • seoskoj dosadi, — tim birušem, volarom 
i pastirom za volju — da pustim svoju karijeru? — 
sarkastično spomene Jurica. 

— Gjuro? — trgne se bolno Lota. — Ti bi meni 
za volju — 

— Ah — ne budi romantična! 

— Gjuro! — i ona morade staviti bliedu hladnu 
ruku na srce, toliko ju nnutri nešto zaboljelo. I nije se 
mogla maknuti. 

— Dakle — Vi ne pristajete na moj priedlog? 
Onda — gospodine — prestaje sve izmedju nas Ja od- 
lazim — i on pokroči duljim koracima k vratima 

— Jao — i takovoga ja ljubljah ! — vrisnu Lota 
te bez sviesti pade na pod. 

> — Zlotvore — napoštenjače — vikao je starac za 
njim, padajući na koljena do kćeri, bliede kano da nema 
kapi krvi u njoj. 

Djevojka je zapala u težku bolest. Liečnik je našao, 
da imade istu pogrješku na srcu, koju je imala pokojna 
majka. I bolest kano da je već u prvom početku pošla 
istim putem kano kod pokojnice. U nekoliko dana iz- 
gubila je djevojka ne samo rumenu svježost u licu, nego 

i potezi postadoše nekako nategnuti i oštri, pod očima 
se navukli široki crni prsteni, a što je najgore, od dana 
do dana sve se više djevojče sušilo i srce joj tako ne- 
pravilno kucalo, da joj je kojiput posve nestajalo daha 
te je sirotica u omaglicu padala. Za njekoliko mjeseci ne- 
tragom nestalo njene bujne obline forma i mišica, izčezla 
divna joj gibkost i ona klasična harmonija sviju crta 
tiela, te je sirotica izgledala svakud šiljata — nespretna, 

— i kosti posvud virile, a laktovi pravili oštre pravo- 
kute. Lapsanović u svojoj brizi htjede već po’Juricu po- 
slati, no — Lota pala gotovo u grčeve, kad joj je tek 
natuknuo svoju namjeru. A za malo — i čitao u službenih 
novinah njegovo promaknuće i njegove zaruke s nekakom 
njemačkom barunesom. Starac onda pomišljao, da od- 
vede diete nekud na putovanje. Ali — strašni i vječni 
hlapat srca, spojen s čestimi grčevi, nije dozvoljavao 
niti najkraće vožnje. Sirotče trpjelo strašno. Istom pak 
duševne boli ! I stidila se — i žalostila — i plakala — 
i čeznula za sretnimi dani i opet ih proklinjala skupa 
sa svojom sudbom. Onako mlada — a već je uvidjela i 
razumjela istinu, da je smrt najveća dobrotvorka čovjeku, 

— te ju željela. — 

Starac je Lapsanović gotovo očajavao i trpio muke, 
koje se ne dadu opisati. Razum i zdrave oči jasno mu 
govorahu, što ga čeka. Tu nije bilo možno da se vara. 
Ta — upravo je ovako i kod žene mu bilo. A1 — ona 
silna ljubav k djetetu ne dopuštaše, da izgubi svaku 
nadu, te je bilo časova, kad se je hvatao vjere u čudesa 
i posve se ozbiljno pitao, zašto da se baš kod drage 
mu jedinice takvo čudo ne dogodi. A kad mu o >et 
pogled na malu mučenicu nije ni pod koji način dozvo- 
ljavao, da se još nadami obsjenjuje, onda je okrenutim 
licem i suznim očima dizao k zidu skvrčene pestnice i 
proklinjao sve — i sebe — i svoju sudbu — i stanje, 



koje mu je to sakrivilo. „Moje rodoljublje — moja vjer- 
nost i ljubav k toj zemlji, koja me je rodila i koja čuva 
kosti mojih roditelja, — ova moja ljubav — oh — ona 
im je bila na putu — ona je mogla dovesti svakoga u 
sumnju, koji mi se približi, da ga se prijavljalo — ah 

— i zato diete moje nije smjelo dobiti onoga, koga mu 
je srce pokazalo. Ne krivim ja — onu kukavicu — ah 

— Bože — Bože — što mi mučiš zemlju moju!“ Ili 
opet tužio se i ljutio na Juricu Maletića. čisto mu suze 
od jadi i boli dolazile, da u Hrvatskoj imade takovih 
ljudi. „Taj ćuti baš u sebi ostan, da robuje i da se pre- 
vija pod bičem. Da je nesretnik morao zapasti u siro- 
maštvo, ako bi se bio odrekao službe i vjeran ostao 
svojoj rieči i svome srcu, — još bih ga kojekako mogao 
razumjeti, izpričati, — al ovako — ja mu nudjam imetak, 

— slobodu, — a on za volju vanjske časti i jadne pri- 
vidne moći žrtvuje i svoje poštenje, daje se na ovake 
stvari, s kakvimi je k meni došao Ah — • a diete moje 

— angjeo moj, — koji nije bio takav stvoren, da pod- 
nese toliku grdobu ljudske duše, — ono sirotče mora 

— da umire! — “ 

A jednoga dana — bilo divno svietlo jutro majsko — 
iznesao otac sam malu jadnicu na balkon, jer je to- 
liko željela da se nagleda sunca i svježe zeleni lišća i 
nasluša poja i cvrkuta ptičica. I bogče malo od ganuća 
i razdraganosti zapljeskalo je u suhe iznemogle dlanove 
i oči zapele za bajnu plavu daljinu nježno-modra la- 
zura — i srce joj stalo jače kucati, — a onda u je- 
dared osjeti unutra strašnu bol i otme joj se bolan 
krik, sumorna glavica zavrtjela se i nemoćno pala na 
uznak te još jedan čas i — biedni Lapsanović držao je u 

naručaju svome mrtvo diete svoje. — 

* 

* 

Težki — težki dani osvanuli starcu Lapsanoviću. 
Iz bolna biesa padao u tupu muku. I nedjelje — i mje- 
seci prodjoše, da je jednako trpio. Od strašnih bolova 
toliko bijaše izmučen, da mu je gotovo sve težko bilo i 
sve ogavno postalo. I sada se nije ni za što brinuo ; svoje 
privatne poslove zanemario, a javne prepustio svojim 
protivnikom. Stari Maletić sa podžupanom Majdakom 
radio neprestance za se, i već su u sviet išla slavodobitna 
izvješća, po kojih je u onom kotaru nestalo svake 
oporbe. U istinu pak trebaše Lapsanović tek prstom 
maknuti, i sve je bilo inače. Kad bi mu naime na um 
pala nesreća djeteta te se sjetio, kako ga je baš 
ona za svoje bolesti jednako sokolila i opominjala, da 
ne pusti Maletiću pobjede, — onda se koji put iz- 
trgao za čas svojoj letargiji te je tada svaki put 
pomrsio Maletiću račune. Zato ne napredovahu njegove 
stvari onako, kako je želio i kako je svietu govorio. 
Istina predobio je nekoje stare pristaše Lapsanovićeve, — 
al uza sve to ipak Lapsanović je bio jači — Maletić a 
s njim i Majdak uvidješe napokon, da im treba eklatan- 
tan dokaz ili znak svojoj pobjedi. U tu svrhu dogovore 
se, da se Maletiću u javnom zboi u od strane skupštinara 
svečana pouzdanica izreče. Tu im dakako glavno Lap- 
sanović priečio. Trebalo je dakle da se starcu zaprieči 
akcija. Al kako ? I podžupan Majdak domislio se i tim više 
o tom nastojao, što mu je Maletić bio u tom slučaju ob- 
rekao svoju moguću zaštitu u nekih njegovih poslovih. 

Neki dan ode podžupan Majdak u Radojište. Lapsano- 
vića nadje u sobi, gdje mirno i bez svakoga posla sjedi. 
Vdeći kako se starac posušio, u licu sav požutio i ne- 
kako se sav zgrbio te mu ruke drktale a oči mutne i 
crvene bez zanimanja gledale preda se, pomisli Majdak 
u sebi: „ E — kad taki izgledaš — bit će lako s to- 
bom!" — 





— Došao sam, da Vam nešto kažem, — uzme 
odmah Majdak. — Naš susjed Maletić uživa najviše po- 
vjerenja u županiji, svekoliko žiteljstvo stoji uza nj. No 
to bi trebalo nekim svečanim nedvojbenim načinom 
izjaviti, pak žele mnogi, da mu se u javnom zboru od 
strane skupštinara izdade pouzdanica. Vi — zoadete — 
taka stvar ima istom svoju pravu vriednost, ako je jedno- 
dušno i bez odpora prihvaćena. To pako zavisi od Vas 
Ja znadem — da Vi još uviek protiv njega stojite, — 
al — zaklopite malko oči, — pa ne pravite neprilika, 
— nemojte mi kvariti posao — napokon i moja kari- 
jera zavisi od toga! 

Gospodine podžupane, — kako se usudjujete sa 
mnom ovako govoriti? Zar Vas moja nesreća ovlaštuje 
s takim priedlogom doći? 

— Ne — ne — oprostite! Baš Vaša nesreća nuka 
me, jer ne ću da dalje i više trpite. 

— Da li ja trpim ili ne trpim — to je moja 
stvar. 

— Poslušajte me samo. Kano prijatelj i štovatelj 
Vaše obitelji i cienjenoga imena moram Vas upozoriti, 
da će se u slučaju, ako osujetite stvar, da će se naći 
čovjek, koji će javno pripoviedati svietu, kako je Vaša 

pokojna kćerka zatečena bila lanjske godine 

— Pustite barem grobovom mira! — prekine ga 
Lapsanović i biesno i bolno. 

— Tek da Vam kažem — no da, — ali slušajte 
me, — zatečena je bila s Juricom Maletićem prilikom 
oluje .... u suši ... te svakako nije bilo od Vas mu- 
dro puštati djevojku samu na šetnju s mladim vjetro- 
gonjom .... premda su im majke toli srdačno prijate- 
Ijevale i Jurica je u Vas pažen bio kao rod .... 

— Šutite — za Boga — neskvrnite imena — moje 
Lote — moje svetice! — 

* 

— A1 sviet voli vjerovati grieh nego li svetost 
Ljudi će svakako mnogo toga misliti, ako se ovo — što 

mogu i ja kao očevidac posvjedočiti — proglasi 

pa će i istu smrt kojekako tumačiti. Dakle — gospodine, 

— promislite dobro, što radite. Da, — Vaša opreka i 
borba protiv Maletića, otca Juričina — tek bi podkrie- 
pila kojekake sumnje! — 

— Ne, — prestante, — to je infamija, — to je zlo- 
čin, što Vi govorite — pustite me ; — Vi niti jedan čas 
dulje ne možete ostati pod ovim krovom. — 

— Ne žestite se. Dogodit će se, kako rekoh, — 
upamtite to, — a ja ću opet svoje postići. Najposlije ne 
tražim od Vas nego da ne dodjete na zbor, — a to ću 
u ostalom i kao upravitelj ove županije lako prepriečiti. 
Vidio sam, kako su vukli iz štale Vaše jedno pamuto 
blažče, — županijski živinar lako može ustanoviti kužnu 
bolest, pa ne će smjeti Vaši konji iz Radojišta. A tim do- 
bismo mi — jer kako rekoh — nama je dosta — ako 
izostanete. — 

I Majdak ode. A starac je u prvi tren bjesnio i za- 
klinjao se, da će tek sada početi borba s njegove strane. 
Onda je opet dozivao u pamet Majdakove rieči te čisto 
da je počeo drktati. Poznavao ga, da je taj sve kadar 
učiniti, čim se grozio. Ah — a biedna njegova sirotica 
da i sad još trpi, da čisti njezin glas, njena sveta ne- 
vinost bude okaljana otrovnom pjenom ljudskog ogovora, 

— ah — kako da to uzmogne pred Bogom i pred sa- 
vjesti na se uzeti? — Zar nije dosta, što je jednom već 
njenu sreću i njen život proigrao za volju svojih načela? 
Ne — ne — Lotina uspomena mora netaknuta ostati! 
A1 — ona sama tamo iz neba ne bi dopustila, da joj 
otac taku nevjeru učini! — 

Starac gotovo ko lud bez svake odluke, jednako se 

kolebajući, trčao i trčao po praznih tihih sobah svoga 
dvora. 

Kad je imao ići na zbor, ostao je kod kuće, a drugi 
ili treći dan čitao je u novinah, da je zbor Maletiću 
jednoglasno izrazio i votirao svoje podpuno pouzdanje. 

„Jednoglasno!" — i on se zagleda u papir. — Dakle 

— i ja spadam k tome — ah — i starac sakrije lice u 
obje ruke. U sobi je imao slike Gaja, Janka Dra ! kovića, 
Jurice Oršića i mnogih drugih ilirskih prvaka. Čisto se 
nije usudio da podigne k njima oči, a sutradan dobio je 
pismo za pismom, gdje ga jednomišljenici pitaju, što to 
za Boga znači ? Osobito vatreni jedan pristaša dodao još 
pitanju: „Zar si se i ti odrekao staroga barjaka?" A 
starac pročitavši to, izleti k6 lud iz sobe i cieli je dan 
tumarao po vani. Nije se još ni pod večer smirio, a prola- 
zeći mimo velikog portreta Lotina čisto mu se pričinilo, 
kano da ga one krasne njene oči prekoravaju. 

Sutradan nadjoše ga prostrieljene glave pod slikom 
kćerinom. — 

Majdak razglasio i po novinah i inače, da se biednik 
ubio od žalosti za kćerkom. Župnik pak Ilančić imao je od 
njega list, što mu ga je tik pred svojim činom napisao 
i u kome je bilo ovo mjesto: „Niesam zvao smrt u 
pomoć, kad sam izgubio ženu, sina i kćerku, — al 
sada — kad sam izgubio podlom klevetom vjeru svojih 
prijatelja — ja ju zovem. Jedina ona može mi mira dati! 
Težko pregaram i ne mogu gledati, gdje nam je u 
zemlji staroga hrvatskoga poštenja, vjere i značaja ne- 
stalo, što se uz tudjinstvo uvriežila najogavnija kleveta 
i sujeta, koja ni najsvetije ćuti ne štedi, pak tako nikad 
od nas svojih gospodara ! Zavladalo takik ljudi narodom, 
koji ne bi nikad na vidjelo smjeli izaći, pak me i to 
boli, što i sam priznati moram: svojom neodlučnošću 

— makar i protiv volje svoje — i ti si ovomu stanju 

đoprinesao! Ako radi ove svoje slabosti zaslužujem 
kaznu — ja ju sam sebi podjeljujem, — al za to se 
držim ipak vriednim, da za biednu ovu zemlju ro- 
djenu — svoju zadnju u životu molitvu izmolim “ 

* 

-x- 

Nije davno tomu, što ja i neki moj prijatelj pro- 
djosmo kraj Lapsanovićeva groba i groba njegove kćerke, 
te pripoviedajuć mu, kako je nestalo i ove vriedne hr- 
vatske obitelji, zapita me sav u čudu : ma je li moguće, 
da se tako šta dogodilo u sadanjem vieku, usred nao- 
bražene Evrope? — Ja mu po istini moradoh odgovoriti: 
Tako je bilo! 

